PM gesa negara anggota PBB wujudkan Mekanisme Kerjasama Monetari Antarabangsa

NEW YORK, 24 September- Malaysia menggesa negara-negara anggota Pertubuhan Bangsa Bersatu (PBB) untuk mewujudkan Mekanisme Kerjasama Monetari Antarabangsa.Perdana Menteri, Datuk Seri Ismail Sabri Yaakob berkata, ia bagi membina sistem yang lebih efektif, adil serta mampu mengimbangi keperluan pembangunan sejagat."Dalam dunia yang saling terkait, dasar dan keputusan sesetengah negara mampu memberi kesan kepada negara lain. Misalnya, dalam mendepani cengkaman inflasi yang melanda dunia, dasar monetari dan penetapan kadar faedah oleh sesebuah negara turut memberi impak kepada negara-negara lain," katanya ketika menyampaikan kenyataan negara pada Debat Umum Perhimpunan Agung PBB ke-77, di sini.

(Datuk Seri Ismail Sabri menyampaikan kenyataan negara pada Debat Umum Perhimpunan Agung PBB ke-77)

Tambah beliau, kerjasama dan penyelarasan antara negara perlu dipertingkat bagi mencapai matlamat kesejahteraan ekonomi yang lebih adil untuk semua.Dalam struktur kewangan dan monetari antarabangsa yang masih didominasi oleh beberapa kuasa besar, serta dalam keadaan pemulihan ekonomi dunia, keputusan dasar monetari domestik perlu diselaraskan dengan mengambil kira realiti serta keperluan negara-negara membangun.


Briged sukarelawan IPT #KPTPrihatin siap siaga hadapi bencana

MELAKA, 23 September - Kementerian Pengajian Tinggi (KPT) berharap penubuhan Briged Sukarelawan IPT #KPTPrihatin akan membantu dalam kesiapsiagaan negara menghadapi bencana terutama banjir pada bila-bila masa. Menterinya Datuk Seri Dr Noraini Ahmad berkata penubuhan briged itu juga akan membantu menyelaras aktiviti dan program kesukarelawanan yang dikendalikan oleh Majlis Sukarelawan Universiti Malaysia di semua institusi pengajian tinggi (IPT) di seluruh negara agar lebih terancang dan teratur."Kita melihat bencana banjir yang berlaku pada penghujung tahun 2021 lalu di beberapa buah negeri dan ini membuktikan betapa pentingnya peranan sukarelawan mahasiswa IPT, iaitu lebih 20,000 mahasiswa terlibat sebagai sukarelawan dalam misi bantuan banjir pada masa tersebut."Untuk itu sebagai langkah untuk menambah baik pengurusan kesukarelawanan IPT, KPT bersetuju untuk menubuhkan Briged Sukarelawan IPT #KPTPrihatin ini," katanya kepada pemberita selepas merasmikan program KPT Prihatin - Tuah Universiti Teknikal Malaysia Melaka (UTeM) Sejahtera bersama Ketua Menteri Melaka Datuk Seri Sulaiman Md Ali di sini malam tadi.Katanya, dengan adanya briged itu diharap tahap kesiapsiagaan semua pihak terhadap sebarang bencana yang tidak diduga berada pada tahap terbaik termasuk dari aspek sumbangan tenaga dan aset. “Dari segi jumlah penyertaan, kita harap ia akan lebih ramai memandangkan tahun ini sudah ramai siswa yang kembali ke kampus. Jadi mereka boleh membantu komuniti dalam menghadapi monsun Timur Laut yang dijangka pada November ini,” katanya.

Dalam pada itu, beliau memaklumkan setakat hari ini pihaknya telah menerima kira-kira 292,777 permohonan PerantiSiswa Keluarga Malaysia manakala sehingga 19 Sept lepas, seramai 1,610 orang pelajar UTeM layak menerima tablet percuma itu. Sementara itu Naib Canselor UTeM Prof Dr Massila Kamalrudin dalam ucapannya berkata bantuan yang dilancarkan pada malam ini adalah sejajar dengan slogan universiti itu “Tahun 2022 Tahun Kebajikan Pelajar”."UTeM menerusi Pejabat Timbalan Naib Canselor (Hal Ehwal Pelajar dan Alumni) telah melaksanakan pelbagai inisiatif dalam memastikan kesejahteraan dan kemakmuran pelajar khususnya mereka yang tergolong dalam kumpulan B40.“Antara inisiatif tersebut adalah Inisiatif Food Bank @ UTeM yang telah mendapat kerjasama baik dari beberapa agensi tempatan seperti Kementerian Perdagangan Dalam Negeri dan Hal Ehwal Pengguna serta Yayasan Pembangunan Ekonomi Islam Malaysia (YaPEIM) selain pemberian bantuan komputer riba dan peranti,” katanya.Beliau berkata pemberian kupon makanan TUAH Care Food @ Campus itu bertepatan dengan pengenalan Menu Keluarga Malaysia.Katanya Menu Keluarga UTeM turut dilaksanakan di samping tajaan kos pengajian dan sara hidup di bawah inisiatif Anak Emas UTeM. - BERNAMA


JAS kesan pencemaran di Pulau Burung, notis arahan akan dikeluarkan

NIBONG TEBAL, 22 September - Jabatan Alam Sekitar (JAS) Pulau Pinang akan mengeluarkan Notis Arahan kepada pemilik Tapak Pelupusan Sisa Pepejal (TPS) Pulau Burung Fasa 1, selepas pihaknya menerima aduan mengenai pelepasan air larut resapan, atau leachate dari kolam takungan di tapak berkenaan.Pengarahnya Sharifah Zakiah Syed Sahab berkata notis itu akan dikeluarkan kepada pemilik tapak, iaitu Pihak Berkuasa Tempatan (PBT) berkaitan untuk meningkatkan pemantauan keselamatan serta kawalan pencemaran di tapak.

(Pengarah Jabatan Alam Sekitar (JAS) Pulau Pinang, Sharifah Zakiah Syed Sahab)

"Mana-mana premis yang tertakluk di bawah Perintah Penilaian Kesan Kepada Alam Sekeliling (EIA) dan didapati gagal mematuhi kehendak Akta Kualiti Alam Sekeliling, 1974 boleh dikenakan Arahan Berhenti Kerja", katanya.Menurut beliau, pihaknya menerima aduan pada petang Selasa. Penduduk menyedari ada aliran air berwarna hitam memasuki kawasan paya bakau bersebelahan sebelum memasuki laut.Pelepasan dipercayai telah berlaku beberapa jam sebelum aduan diterima.Siasatan mendapati ada beberapa batang paip dipasang pihak tertentu bagi tujuan menyalurkan sisa air larut resap ke dalam kawasan rezab paya bakau.Selain itu, sampel diambil dan dihantar ke Jabatan Kimia bagi tujuan analisis dan satu laporan polis turut dibuat.


Gabung Koperasi IPT, IPG pengurusan koperasi lebih teratur

JOHOR BAHRU, 22 September- Kerajaan Persekutuan mempertimbang untuk menubuhkan Federasi menggabungkan Koperasi di Institusi Pengajian Tinggi (IPT) dan Institusi Pendidikan Guru (IPG) seluruh negara. Langkah itu dapat memberi memberi pendedahan baharu termasuk menguruskan koperasi dengan lebih sistematik. Menteri Pembangunan Usahawan dan Koperasi, Tan Sri Noh Omar, berkata pelajar akan mendapat pengalaman menguruskan sesebuah koperasi dengan lebih teratur dan sistematik."Mereka diberi peluang untuk bertukar-tukar buah fikiran, untuk mereka merancang, membincangkan, bagaimana nak menyelaraskan sebagai contoh aktiviti-aktiviti koperasi di IPTA, IPG", katanya dalam Majlis Malam Sua Mesra Alumni Seri Temenggong, IPG Kampus Temenggong Ibrahim, Johor Bahru.  Pada majlis tersebut, beliau mengumumkan peruntukan RM100,000 kepada Koperasi Institusi Perguruan Kampus Temenggong Ibrahim.

(Menteri Pembangunan Usahawan dan Koperasi, Tan Sri Noh Omar)


Tindakan terhadap penternak babi haram akan dilaksana dalam tempoh terdekat

SEREMBAN, 22 September - Tindakan susulan terhadap penternak babi haram yang masih beroperasi akan dilaksana dalam tempoh terdekat bagi mengatasi masalah pencemaran Sungai Rambai di Lukut.  Menteri Besar Negeri Sembilan Datuk Seri Aminuddin Harun berkata kegiatan penternakan dan penyembelihan babi secara haram dikesan masih beroperasi walaupun telah diberi amaran oleh pihak berwajib sebelum ini. Pihak berkuasa diarah supaya memberi nasihat kepada para penternak agar memindahkan semua ternakan yang berada di kawasan itu sebelum dikenakan tindakan yang lebih tegas.

(Menteri Besar Negeri Sembilan, Datuk Seri Aminuddin Harun)

"Kita akan notis, kita akan maklumkan maksud dia notice ini kita akan turun padang semula itu maksud notis kita. Sebab notis bertulis dah hantar berapa kali, perbincangan telah dibuat. Jadi kita ikut peraturan, kita ikut semangat kemanusiaan dan kekitaan dan saya yakin bahawa kalau tindakan diambil pun, itu adalah tanggungjawab kita sebagai kerajaan negeri untuk memastikan permasalahan umum rakyat dapat kita tangani dengan baik", katanya dalam sidang media mesyuarat mingguan Exco di Wisma Negeri, Seremban. Dalam pada itu, Datuk Seri Aminuddin memaklumkan bahawa kerajaan negeri bersama pemaju bercadang untuk mengambil semula tanah di sekitar kawasan Sungai Rambai yang sebelum ini diusahakan sebagai kawasan penternakan babi. Ia kerana sebahagian daripada kawasan tersebut merupakan Projek Pembangunan Lembah Wawasan Malaysia 2.0.


Perdana Menteri ketuai delegasi Malaysia ke UNGA ke-77

(Menteri Luar Datuk Seri Saifuddin Abdullah ditemui media pada sidang media di New York)

NEW YORK, 21 September- Malaysia akan mengulangi pendirian dalam menentang pencabulan undang-undang antarabangsa serta berpegang teguh pada tujuan dan prinsip yang telah digariskan dalam Piagam Pertubuhan Bangsa-Bangsa Bersatu (PBB).  Ketegasan mengenainya bakal disuarakan oleh Perdana Menteri Datuk Seri Ismail Sabri Yaakob ketika menyampaikan kenyataan negara di Perhimpunan Agung PBB ke-77, pada Jumaat waktu Malaysia.  Krisis perubahan iklim, ancaman terhadap ekonomi global serta isu Palestin, Myanmar dan konflik Ukraine dijangka menjadi fokus.  Penampilan pada Perhimpunan Agung PBB kali ini merupakan yang kedua buat Datuk Seri Ismail Sabri sejak memegang jawatan Perdana Menteri.  Tahun lalu, beliau serta majoriti pemimpin negara lain menyampaikan ucapan secara maya, berikutan pandemik COVID-19.  Datuk Seri Ismail Sabri bakal mencipta sejarah sebagai Perdana Menteri Malaysia pertama yang menyampaikan kenyataan negara menggunakan Bahasa Kebangsaan.  "Oleh kerana dunia masih dalam proses pemulihan daripada COVID-19, tentulah ini merupakan sebahagian daripada perkara yang akan ditekankan oleh beliau. Ini termasuk soal bagaimana kita harus memulihkan ekonomi negara kita dan sebagai warga dunia, penglibatan kita dalam perkara-perkara yang mustahak. Sebahagiannya melibatkan kita juga, seperti inflasi, sekuriti makanan dan sebagainya," kata Menteri Luar Datuk Seri Saifuddin Abdullah dalam satu sidang media di New York. “Detik Peralihan: Penyelesaian Transformatif kepada Cabaran Bersaling Kait” adalah tema bagi sesi Debat Umum Perhimpunan Agung PBB kali ini.  Menurut pertubuhan dunia itu, 92 Ketua Negara dan 56 Ketua Kerajaan akan menghadirinya.  Manakala 34 negara anggota diwakili di peringkat menteri.


Pakej PerantiSiswa; 350,000 permohonan fasa satu dan dua telah diterima

KUCHING, 21 September- Kementerian Komunikasi dan Multimedia Malaysia (K-KOMM) sudah menerima 350,000 permohonan bagi Pakej PerantiSiswa Keluarga Malaysia fasa satu dan dua, kata Menterinya, Tan Sri Annuar Musa.

Daripada jumlah itu 7,400 permohonan sudah diluluskan bagi pelajar di Sarawak.

Katanya, K-KOMM menyasarkan 80% pengagihan peranti kepada pelajar dapat dilaksanakan sebelum penghujung November tahun ini.  ''Sementara IPTS dan IPTA bermula Oktober, Politeknik,pelajar harap sekurangnya 80% kepada mahasiswa mahasiswi," kata Annuar selepas majlis penyerahan PerantiSiswa di sini.

Terdahulu ketika berucap di majlis itu, beliau berkata bagi fasa pertama di Sarawak, penuntut Institut Pendidikan Guru (IPG) Kampus Batu Lintang dan IPG Kampus Tun Abdul Razak merupakan penerima peranti terawal bagi kategori IPG.

BERITA BERAITANProgram PerantiSiswa Keluarga Malaysia terima lebih 300,000 permohonanInisiatif PerantiSiswa rapatkan jurang digital mahasiswa B40Sebanyak 97,635 permohonan PerantiSiswa fasa 1 diluluskan60 peratus permohonan PerantiSiswa Keluarga Malaysia Fasa 1 telah diluluskan - Annuar

(Tan Sri Annuar Musa pada Majlis Penyerahan Peranti Siswa di Institut Perguruan Batu Lintang, Kuching)


JENDELA Fasa Dua: Sarawak nikmati capaian internet menyeluruh menjelang 2024

KUCHING, 21 September- Sarawak dijangka menikmati capaian internet menyeluruh menjelang tahun 2024 bawah Program Jalinan Digital Negara (JENDELA) Fasa Dua, menurut Menteri Komunikasi dan Multimedia, Tan Sri Annuar Musa.Katanya lebih 80% kawasan di Sarawak kini mempunyai liputan bawah program JENDELA Fasa Pertama, yang bakal selesai hujung tahun ini. ''Kita juga sedang berunding untuk meningkatkan penggunaan satelit kerana terdapat 600 lagi lokasi dikenal pasti kita akan gunakan teknologi satelit. "Pilihan terakhir walaupun agak mahal tapi perlu dilakukan kerana dasar kita di akhir JENDELA 2 , semua kawasan berpenduduk termasuk kawasan terpencil di pedalaman harus mempunyai ketersambungan perkhidmatan jalur lebar," kata Annuar di sini.

BERITA BERKAITANPelaksanaan 5G berada pada landasan tepatJENDELA: Jumlah premis dengan rangkaian gentian optik meningkat ketaraJendela Pengaduan platform miskin bandar lapor keciciran penerimaan bantuanJENDELA lepasi sasaranTambah beliau, capaian internet memerlukan tempoh yang panjang untuk dilaksanakan kerana terdapat beberapa kawasan tidak mempunyai jalinan siber optik.  Oleh itu, teknologi satelit diperlukan termasuk penambahan menara telekomunikasi baharu di beberapa kawasan terlibat.

(Tan Sri Annuar berkata Sarawak nikmati capaian internet menyeluruh menjelang 2024)


Lapan daerah di Selangor dikenal pasti 'hotspot' banjir

SHAH ALAM, 20 September - Sebanyak lapan daripada sembilan daerah di Selangor dikenal pasti sebagai “hotspot” banjir, menurut Agensi Pengurusan Bencana Negara (NADMA), Jabatan Perdana Menteri. Menurut agensi itu, Jabatan Pengairan dan Saliran memaklumkan lapan daerah terlibat adalah Klang, Petaling, Gombak, Hulu Langat, Sepang, Kuala Langat, Sabak Bernam dan Kuala Selangor manakala daerah yang tidak disenarai sebagai “hotspot” ialah Hulu Selangor.Berdasarkan perkongsian di laman Facebooknya malam ini, NADMA memaklumkan “hotspot” berkenaan ditentukan berdasarkan kekerapan banjir lebih tiga kali dari 2019 hingga 2022.Pada masa sama, kesemua kesembilan daerah di Selangor itu diletakkan sebagai berisiko banjir dan penentuannya adalah berdasarkan kawasan tersebut pernah dilanda banjir.

Orang ramai yang ingin mendapatkan senarai terperinci kawasan boleh merujuk Facebook Agensi Pengurusan Bencana Negara, Jabatan Perdana Menteri dan Instagram, Majlis Keselamatan Negara. - BERNAMA


ASEAN perlu putuskan konsensus lima perkara mengenai Myanmar

(Datuk Seri Saifuddin Abdullah mempengerusikan mesyuarat berkaitan konsensus lima perkara mengenai Myanmar di New York)

NEW YORK, 20 September- Asean perlu memutuskan sama ada konsensus lima perkaranya mengenai Myanmar masih relevan atau harus dibatalkan segera.  Keputusan itu perlu dicapai sebelum sidang kemuncak Asean November ini.  Bercakap kepada RTM di New York, Amerika Syarikat, Menteri Luar Datuk Seri Saifuddin Abdullah turut menegaskan keperluan rundingan yang inklusif serta adil membabitkan semua pihak berkepentingan di Myanmar.  Junta Myanmar tidak mengendahkan konsensus lima perkara yang dipersetujui dengan ASEAN tahun lalu.  Salah satu perkara utama dalam konsensus tersebut adalah menamatkan keganasan.  Setakat ini, lebih 2,300 orang terbunuh sejak tentera merampas kuasa dengan menggulingkan kerajaan yang dipilih pada 1 Februari 2021.  "Saya berharap sekretariat Asean dan menteri-menteri luar Asean boleh menyediakan apakah keputusan baru yang perlu dilakukan. Misalnya, adakah lima perkara konsensus itu berkesan. Kalau tidak berkesan, mungkinkah ia perlu dibaiki. Jika tidak boleh dibaiki, perlukah ia diganti.. dan jika diganti, diganti dengan apa? Kita tidak boleh tunggu hanya untuk bincang ini semasa sidang kemuncak Asean. Sebab kalau itu berlaku, lepas itu keputusannya ialah mengarahkan sekretariat Asean dan Menteri Luar untuk cari jalan. Itu adalah setahun lagi. Ramai lagi yang akan mati," katanya.Datuk Seri Saifuddin bersama Ahli Parlimen dari Eropah dan Asia, serta ahli-ahli Kerajaan Perpaduan Nasional (NUG) Myanmar menggesa masyarakat global mengambil tindakan lebih tegas dalam menangani krisis Myanmar.  Beliau mempengerusikan mesyuarat berkaitan isu tersebut di New York, sempena Perhimpunan Agung Pertubuhan Bangsa-Bangsa Bersatu (PBB).  Dalam perkembangan berkaitan, Datuk Seri Saifuddin berkata, pendirian Malaysia terhadap konflik Myanmar kekal sama.  Ia akan ditegaskan oleh Perdana Menteri Datuk Seri Ismail Sabri Yaakob ketika menyampaikan ucapan negara yang dijadualkan pada 23 September waktu New York.

(Datuk Seri Saifuddin Abdullah ditemui RTM selepas mempengerusikan mesyuarat berkaitankonsensus lima perkara mengenai Myanmar di New York)


Pelaksanaan 5G berada pada landasan tepat

PUTRAJAYA, 20 September- Pelaksanaan rangkaian generasi kelima (5G) di Malaysia berada pada landasan tepat. Sehingga Ogos lalu, lebih 2,100 tapak 5G telah beroperasi dan liputan 5G telah mencecah 33 peratus di kawasan berpenduduk di lapan buah negeri serta Wilayah Persekutuan Kuala Lumpur dan Putrajaya.Menteri Komunikasi dan Multimedia, Tan Sri Annuar Musa menyasarkan 36 peratus liputan dapat dicapai pada hujung tahun ini. "Sasaran 80 peratus liputan di kawasan berpenduduk pada penghujung tahun 2024 juga mampu direalisasikan.Kementerian Komunikasi dan Multimedia (K-KOMM) melalui Suruhanjaya Komunikasi dan Multimedia Malaysia (SKMM) dan Digital Nasional Berhad (DNB) secara aktif mengadakan sesi libat urus bersama Pihak-pihak Berkuasa Negeri, kerajaan tempatan dan pemegang taruh yang berkenaan," katanya menerusi kenyataan.

(Tan Sri Annuar Musa, Menteri Komunikasi dan Multimedia)

Menerusi sesi libat urus berkenaan, isu-isu dasar telah dapat ditangani segera dan pelaksanaan rangkaian telah dapat dipermudahkan.


Kerajaan komited selesai isu rakyat Malaysia terkandas di luar negara

PUTRAJAYA, 20 September- Kerajaan sedang berusaha melalui semua saluran untuk membawa pulang rakyat Malaysia yang terkandas di luar negara ekoran sindiket penipuan kerja.Perdana Menteri, Datuk Seri Ismail Sabri Yaakob menegaskan, kerajaan prihatin dan mengambil serius mengenai nasib rakyat Malaysia yang terkandas di beberapa negara seperti Laos, Myanmar, Thailand dan Kemboja."Menteri di Jabatan Perdana Menteri (Tugas-tugas Khas) telah berjumpa dengan Presiden Pertubuhan Keprihatinan Jenayah Komuniti Malaysia (MCCC), Tan Sri Musa Hassan dan Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim serta ahli keluarga mangsa sindiket bagi mendapatkan maklumat terperinci, untuk dibentangkan dalam Mesyuarat Jemaah Menteri esok," katanya menerusi kenyataan.

Datuk Seri Ismail Sabri menasihati seluruh Keluarga Malaysia agar sentiasa berwaspada dengan tawaran pekerjaan di luar negara.Pada masa sama, menyemak kesahihan tawaran kerja berkenaan melalui Wisma Putra bagi mengelak menjadi mangsa sindiket penipuan.

Berita berkaitanIsu sindiket penipuan kerja akan dibincang dalam mesyuarat kabinet esok


CEO GLC, GLIC perlu isytihar harta kepada SPRM

KUALA LUMPUR, 19 September- Ketua Pegawai Eksekutif (CEO) kepada Syarikat Berkaitan Kerajaan (GLC) dan Syarikat Pelaburan Berkaitan Kerajaan (GLIC) termasuk ahli Badan Kehakiman, perlu mengisytiharkan harta kepada Suruhanjaya Pencegahan Rasuah Malaysia (SPRM).Perdana Menteri Datuk Seri Ismail Sabri Yaakob berkata, ketetapan itu diputuskan Jawatankuasa Khas Kabinet Mengenai Anti-Rasuah (JKKMAR), yang turut memaklumkan perincian kod etika baharu berkenaan akan dibentangkan semula oleh SPRM dalam mesyuarat akan datang.“JKKMAR juga memutuskan mekanisme perisytiharan harta Anggota Pentadbiran, Ahli Dewan Rakyat dan Ahli Dewan Negara oleh SPRM, akan diperkukuhkan bagi memantapkan kredibiliti serta integriti pentadbiran kerajaan,” katanya menerusi kenyataan.

Beliau berkata pindaan dan penambahbaikan Kod Etika Bagi Anggota Pentadbiran dan Ahli Parlimen sedia ada, akan dilaksana.Satu kod etika baharu akan turut diperkenalkan untuk Ahli Parlimen dalam Akta Majlis Parlimen (Keistimewaan dan Kuasa) 1952 (Akta 347), dengan mengambil kira pengekalan prinsip pengasingan kuasa badan eksekutif dan legislatif.Ismail Sabri berkata pegawai Pihak Berkuasa Tempatan (PBT) yang berkhidmat di tempat sama dalam tempoh lama, boleh ditukarkan ke PBT lain bagi mengelak risiko gejala rasuah dan salah guna kuasa, serta kewujudan 'Little Napoleon' di peringkat lapangan.

Tambahnya, ketetapan itu akan dilaksanakan menerusi pewujudan Jawatankuasa Pertukaran Pegawai PBT bawah kuasa Majlis Mesyuarat Kerajaan Negeri dan satu garis panduan akan dikeluarkan kepada pihak berkuasa negeri (PBN) bagi membolehkan pelaksanaannya di seluruh negara.Selain itu, JKKMAR turut bersetuju melaksanakan Pindaan Akta Audit 1957 bagi menghalang penglibatan Ketua Audit Negara dalam aktiviti atau jawatankuasa perkhidmatan Persekutuan atau perkhidmatan Negeri, namun dibenarkan terlibat dalam jawatankuasa di peringkat dasar.Perdana Menteri berkata pindaan oleh Jabatan Audit Negara itu bertujuan memperkasa profesionalisme dan menjamin kebebasan peranan Ketua Audit Negara, selain membolehkannya mengaudit badan lain termasuk syarikat yang mempunyai kepentingan kerajaan, tertakluk kepada budi bicaranya.Beliau turut memaklumkan, JKKMAR juga bersetuju melaksana penilaian semula hala tuju Institut Integriti Malaysia (IIM), dengan peruntukan geran tahunan tetap melalui Pusat Governans, Integriti dan Anti-Rasuah Nasional (GIACC) untuk tempoh tiga tahun bermula 2023, bagi melaksanakan program pemantapan serta pengukuhan integriti.“Peranan IIM akan diperkukuhkan berdasarkan tiga fungsi teras utama merangkumi aspek pendidikan; advokasi dan latihan; penyelidikan dan penerbitan serta kerjasama strategik, selain akan diberi peranan melaksanakan model perniagaan secara hibrid untuk mengukuhkan integriti sektor awam dan swasta,” katanya.


Kerajaan setuju tubuhkan MTN, terajui hala tuju membuat keputusan strategik berkaitan sektor tenaga

(Perdana Menteri, Datuk Seri Ismail Sabri Yaakob menyampaikan ucapan pada pelancaran Dasar Tenaga Negara 2022-2040 hari ini/ Foto BERNAMA)

PUTRAJAYA, 19 September - Kerajaan bersetuju menubuhkan Majlis Tenaga Negara (MTN) bagi menerajui hala tuju peringkat tertinggi dalam membuat keputusan strategik berkaitan sektor tenaga. Ini berikutan strategi dan pelan tindakan Dasar Tindakan Negara (DTN) merentasi pelbagai sektor dan pihak berkepentingan.Perdana Menteri, Datuk Seri Ismail Sabri Yaakob menyatakan beliau akan mempengerusikan MTN bagi memastikan inisiatif DTN dilaksanakan secara berkesan oleh kementerian dan agensi bertanggungjawab berdasarkan akauntabiliti dan peranan masing-masing."DTN merupakan ‘living document’ yang dikemas kini setiap tiga tahun dengan semakan dan pertimbangan dilakukan MTN, selari dengan kemajuan teknologi, tahap pencapaian sosioekonomi negara dan keseimbangan trilema tenaga semasa," kata beliau ketika berucap pada Majlis Pelancaran Dasar Tenaga Negara 2022-2040, di sini hari ini. Kerajaan telah menggubal Dasar Tenaga Negara 2022-2040 atau DTN, dengan mengambil kira perkembangan serta cabaran dalaman dan luaran demi memastikan sektor tenaga dapat terus membangun dengan mampan.

(Perdana Menteri Datuk Seri Ismail Sabri Yaakob (tiga, kiri) melawat ruang pameran yang disediakan oleh Tenaga Nasional Berhad selepas melancarkan Dasar Tenaga Negara 2022-2040 hari ini/ Foto BERNAMA)

Dalam pada itu, Ismail Sabri turut menyatakan kerajaan akan menumpukan pembangunan pengecas kenderaan elektrik (EV) dengan menawarkan pelbagai insentif cukai. Inisiatif itu bagi menggalakkan aktiviti pemasangan dan pengilangan kenderaan, pengeluaran komponen berkaitan EV serta perkhidmatan teknologi hijau."Kerajaan juga telah menubuhkan EV 'Taskforce' yang dianggotai oleh pelbagai pihak untuk memperinci strategi sedia ada berkaitan pembangunan EV dan mempromosi industri EV tempatan. Dalam hal ini, empat bidang menjadi fokus utama iaitu meningkatkan penggunaan EV,membangunkan infrastruktur pengecasan, membangunkan bakat dan menarik pelaburan selain rangka kerja strategik dikenal pasti bagi menyokong pertumbuhan industri EV tempatan," menurut beliau.Sehingga kini, lebih 600 buah kemudahan pengecas EV telah dipasang di seluruh negara.


Dua kategori elaun pelajar tajaan PETRONAS dinaikkan - PM

KUALA LUMPUR, 20 September - PETRONAS menaikkan dua kategori elaun untuk pelajar di bawah tajaannya membabitkan 2,267 orang berkuat kuasa serta-mereta.Perdana Menteri, Datuk Seri Ismail Sabri Yaakob berkata kenaikan elaun itu membabitkan elaun buku dan peralatan belajar daripada RM1,000 kepada RM1,500 untuk pelajar di dalam negara dan tambahan RM500 untuk pelajar di luar negara.

"Kedua, pelajar yang baru menerima penajaan Program Penajaan Pendidikan PETRONAS (PESP) akan menerima elaun induksi (Onboarding Allowance) yang dinaikkan daripada RM4,500 kepada RM5,000."Kenaikan kedua-dua elaun ini mengambil kira kos sara hidup yang semakin tinggi dan bantuan ini juga diharap dapat meringankan beban pelajar dan ibu bapa seterusnya," katanya ketika berucap pada Majlis Penyampaian Anugerah Program Penajaan Pendidikan PETRONAS (PESP) 2022 di Pusat Konvensyen Kuala Lumpur (KLCC), hari ini.Tambah Ismail, PETRONAS terus komited bagi menjayakan Program PESP yang kini memasuki tahun ke-47 selepas dilaksanakan sejak tahun 1975.Menurut Ismail, program tersebut telah terbukti membantu pelajar-pelajar yang cemerlang untuk melanjutkan pelajaran ke peringkat yang lebih tinggi."Program PESP telah melahirkan dan seterusnya menyediakan tenaga kerja profesional, mahir dan berketerampilan dalam kalangan generasi muda khususnya bagi mencapai sasaran Negara Maju Berpendapatan Tinggi seperti mana yang ditetapkan dalam Rancangan Malaysia Ke-12," katanya.


Cadangan adakan PRU15 dalam masa terdekat akan dibincangkan mesyuarat Kabinet Rabu ini - PM

(Perdana Menteri, Datuk Seri Ismail Sabri Yaakob ditemu bual media selepas MajlisPelancaran Dasar Tenaga Negara 2022-2040 di Putrajaya)

PUTRAJAYA, 19 September - Cadangan mengadakan Pilihan Raya Umum ke-15 (PRU15) dalam masa terdekat akan dibincangkan dalam Mesyuarat Jemaah Menteri, Rabu ini. Perdana Menteri, Datuk Seri Ismail Sabri Yaakob menyatakan, segala pendapat dan cadangan berhubung PRU berkenaan akan dibawa dalam mesyuarat itu. "Kita akan bincang dalam kabinet sebab dalam kabinet ada wakil daripada parti Bersatu, ada wakil daripada parti-parti lain, GPS dan sebagainya, daripada UMNO, jadi kita akan bawa ke dalam kabinet, hari Rabu ini saya ada (mesyuarat) kabinet sebelum berlepas ke New York, Amerika Syarikat untuk Perhimpunan Agung Pertubuhan Bangsa-Bangsa Bersatu, mungkin saya boleh bawa dalam kabinet minggu ini," kata beliau ketika ditemui media selepas Majlis Pelancaran Dasar Tenaga Negara 2022-2040, di sini hari ini.

Sebelum ini, Ismail Sabri berkata tarikh pembubaran parlimen akan diumumkan tidak lama lagi, untuk memberi laluan kepada PRU15.Ketika berucap pada Majlis Pelancaran Jentera Pemuda Barisan Nasional (BN), beliau yang juga Naib Presiden UMNO meminta untuk diberikan sedikit masa lagi bagi menentukan tarikhnya, bersama dengan Presiden UMNO, Datuk Seri Dr Ahmad Zahid Hamidi.


RM3 juta Dana Pesakit Jantung Warga Johor disalurkan MAINJ

JOHOR BAHRU, 19 September- RM3 juta bagi Dana Pesakit Jantung Warga Johor disalurkan Majlis Agama Islam Negeri Johor (MAINJ) sejak 2017 sehingga Ogos tahun ini Ia bagi meringankan beban rakyat Johor mendapatkan rawatan di Institut Jantung Negara (IJN).  Exco Hal Ehwal Agama Islam Johor, Mohd Fared Mohd Khalid berkata, kos rawatan yang ditanggung melibatkan tiga kategori, pembedahan jantung termasuk alatan diperlukan, rawatan susulan dan pendaftaran rawatan. RM1.8 juta sudah diperuntukkan kepada 415 pesakit yang mendapatkan rawatan di IJN sejak 2019. Dana itu layak dipohon seluruh rakyat Johor termasuk asnaf dan B40 yang perlu atau sedang mendapatkan rawatan di IJN.

"Kaedah ini kenapa kita bagi kepada IJN, kerana mereka tak perlu mohon kepada MAIJ sebab mereka dah boleh pada IJN, kalau tengah sakit nak balik negeri kan susah, sakit di IJN boleh mohon di IJN, kita dah bagi duit di sana," ujar beliau selepas Majlis Libat Urus bersama pegawai dan kakitangan Majlis Agama Islam Johor di sini.  Pada majlis tersebut RM376,500 dana disumbangkan kepada anak yatim dan dua surau di daerah Johor Bahru.


“Dulu, kini dan selamanya UMNO” - Khairy

KUALA LUMPUR, 19 September- Menteri Kesihatan Khairy Jamaluddin hari ini menegaskan beliau masih ahli UMNO dan akan tetap bersama parti itu selamanya walau apa keadaan sekalipun.Ahli Parlimen Rembau itu sekali gus menafikan video bertajuk “KJ Keluar UMNO!! Sah, Keputusan Muktamad Khairy Jamaluddin!!” yang disiarkan menerusi Youtube, pada 14 September lepas.“Saya tak suka layan berita macam ini tapi ramai mesej dan tanya. Saya tetap UMNO. Saya menang KP (Ketua Pemuda UMNO) tapi tak dilantik Kabinet dan dipulau, tetap UMNO.

“Macam-macam penganiayaan politik, tetap UMNO. Saya kalah Presiden dan dipandang semacam, tetap UMNO. Kena cari kawasan baharu pun, tetap UMNO. Jangan risau. Dulu, kini, selamanya,” katanya menerusi Instagram.


Sistem TOURLIST ganti SPIP bermula November - MOTAC

PUTRAJAYA, 19 September- Kementerian Pelancongan, Seni dan Budaya (MOTAC) akan menggantikan Sistem Pelesenan Industri Pelancongan (SPIP) kepada Sistem Pelesenan dan Penguatkuasaan Pelancongan atau Tourism Licensing and Enforcement System (TOURLIST) bermula 1 November ini.MOTAC dalam kenyataan hari ini berkata sistem SPIP sedia ada akan ditutup bermula 1 Oktober untuk memberi laluan kepada fasa perubahan ke TOURLIST yang dijangka beroperasi secara dalam talian pada 1 November.SPIP merupakan portal MOTAC bagi urusan pelesenan sektor pelancongan termasuk permohonan, pembaharuan dan perubahan status lesen sektor itu.Selaras penutupan SPIP, tarikh akhir semua permohonan lesen di SPIP seperti Lesen Pengendalian Pelancongan dan Agensi Pengembaraan (TOBTAB), Institut Latihan Pelancongan, Pemandu Pelancong, Bas Persiaran dan Kereta Sewa Pandu (Sabah, Sarawak dan Labuan) dan permohonan Pendaftaran Premis Penginapan Pelancongan adalah pada 30 September ini."Semua data permohonan yang berjaya diproses dan dilulus melalui sistem SPIP akan dimigrasi ke sistem TOURLIST dan semakan kelulusan boleh dibuat di sistem TOURLIST," menurut MOTAC.Permohonan yang tidak berjaya atau tidak lengkap diproses, tidak akan dimigrasi ke TOURLIST, bagaimanapun permohonan yang tidak lengkap diproses boleh membuat permohonan semula di TOURLIST dan layak memohon tuntutan semula bayaran fi proses yang telah dibuat di SPIP.MOTAC berkata dalam tempoh penutupan SPIP, pemohon masih boleh mengemukakan pemohonan secara manual di kaunter Bahagian Pelesenan dan Penguatkuasaan Pelancongan (BPPP) MOTAC dan Pejabat MOTAC negeri dengan mengemukakan borang permohonan fizikal yang boleh didapati di www.motac.gov.my bermula 1 Oktober.

Menteri Pelancongan, Kesenian dan Kebudayaan, Datuk Seri Nancy Shukri

MOTAC menerusi BPPP akan mengadakan aktiviti rintis 'Pra-TOURLIST Go-Live' pada 27 hingga 30 Oktober secara dalam talian dengan melibatkan penggiat industri yang terpilih bagi merekod dan mengenal pasti kelancaran dan ruang penambahbaikan TOURLIST sebelum ia beroperasi. “Pengadaptasian teknologi ini menyumbang kepada peningkatan kualiti penyampaian, menjamin kelestarian ekosistem serta memperluaskan kebolehcapaian kepada produk serta perkhidmatan pelancongan dan kebudayaan,” menurut MOTAC yang sentiasa menyokong proses pendokumentasian dan pembudayaan kerja secara dalam talian. -BERNAMA


Mitra diletak bawah JPM

BUKIT JALIL, 18 September- Kerajaan meluluskan peruntukan RM2 juta bagi pelajar kaum India daripada keluarga miskin tegar.Perdana Menteri, Datuk Seri Ismail Sabri Yaakob mengumumkan perkara itu selepas MIC membangkitkan beberapa cadangan demi kepentingan dan kebajikan masyarakat India."Sejumlah RM2 juta untuk pelajar miskin tegar, tidak perlu tunggu bajet, hari ini juga saya luluskan RM2 juta," kata Ismail Sabri ketika berucap melancarkan Briged MIC Kebangsaan dan pameran pencegahan jenayah di Bukit Jalil di sini.

(Datuk Seri Ismail Sabri (dua, kiri) bersama Presiden MIC Tan Sri SA Vigneswaran ketika Pelancaran Briged MIC Kebangsaan di Axiata Arena Bukit Jalil/BERNMA)

Beliau juga bersetuju dengan cadangan Presiden MIC, Tan Sri S A Vigneswaran agar meletakkan Unit Transformasi masyakarat India Malaysia (Mitra) bawah Jabatan Perdana Menteri.Perdana Menteri turut mengumumkan penubuhan Yayasan Mitra bagi menjaga kebajikan masyarakat India.Sebelum ini Vigneswaran meminta Mitra diletak bawah JPM bagi membolehkan agensi itu melaksanakan agendanya dengan jelas dan berkesan.


Pastikan  program di KRT  dilaksana ikut jadual- Halimah

NABAWAN, 18 September- Pengarah Jabatan Perpaduan Negeri dan Intergrasi Nasional (JPNIN) serta Pegawai Perpaduan Daerah perlu memastikan setiap program di Kawasan Rukun Tetangga (KRT) dilaksana mengikut jadual dirancang.  Menteri Perpaduan Negara, Datuk Halimah Mohamed Sadique berkata, KRT di setiap kawasan boleh mengolah aktiviti bersesuaian sosio budaya komuniti setempat bagi membantu mencapai sasaran pelaksanaan Program Semarak Uniti Keluarga Malaysia.  Pada masa sama katanya, setiap Pengerusi perlu mempunyai buku program Gerak Kerja, Pelan Pemerkasaan Kepimpinan serta Buku Panduan Pengurusan dan Pentadbiran, KRT.

(Menteri Perpaduan Negara, Datuk Halimah Mohamed Sadique)

Dalam pada itu, Datuk Halimah berharap KRT di seluruh negara dapat mengembangkan tanggungjawab membantu mempromosi perpaduan dan seterusnya berkerjasama dengan pelbagai agensi kerajaan dan bukan kerajaan di sesebuah kawasan berteraskan Pelan Tindakan Perpaduan Negara 2021-2030. "Jadi saya harap mudah-mudahan bagi kawasan KRT tidak akan bekerja dalam kelompok sendiri tetapi memperkembangkan tanggungjawab KRT untuk mempromosi perpaduan, mempereratkan hubungan silaturahim antara masyarakat dalam komuniti tersebut dan berkerjasama dengan semua badan-badan kerajaan, bukan kerajaan dan lain-lain", katanya. Beliau melancarkan program Semarak Uniti Keluarga Malaysia Peringkat Parlimen Pensiangan di Dewan Terbuka, di Nabawan.  Hadir sama, Ahli Parlimen Pensiangan, Datuk Arthur Joseph Kurup dan Menteri Pembangunan Masyarakat dan Kesejahteraan Rakyat, Datuk Ir. Shahelmy Yahya. Program Semarak Komuniti Keluarga Malaysia, yang julung kalinya dilaksana di negeri tersebut bertujuan menyokong Aspirasi Keluarga Malaysia dan sebagai landasan tapak intergrasi bagi membina dan menyemarakkan semangat perpaduan kalangan masyarakat tanpa mengira kaum, bangsa dan agama.


Ceroboh data ePenyata Gaji: NACSA akan keluar kenyataan

(ePenyata Gaji yang digunakan penjawat awam untuk melihat penyata gaji)

KETEREH, 18 September- Kerajaan sudah mendapat petunjuk tertentu berhubung dakwaan berlaku pencerobohan sistem penyata gaji (ePenyata Gaji) penjawat awam.

Menteri Komunikasi dan Multimedia, Tan Sri Annuar Musa berkata kenyataan lanjut akan dikeluarkan oleh Agensi Keselamatan Siber Negara (NACSA).  "CSM bawah kementerian akan memberi perkhidmatan penyiasatan forensik kerana tenaga pakar dalam kajian forensik ada di CyberSecurity Malaysia. SKMM (Suruhanjaya Komunikasi dan Multimedia Malaysia) sebagai badan kawal selia juga diperlukan untuk memberi input-input tertentu terutama sekali dalam mengenal pasti pendaftaran IP dan sebagainya," katanya setelah merasmikan Majlis Pengagihan PerantiSiswa Keluarga Malaysia di Kolej Matrikulasi Kok Lanas, di sini.  Media sebelum ini melaporkan, penggodam yang mengaku daripada organisasi keselamatan siber 'gray hat' mendakwa menceroboh ePenyata Gaji penjawat awam, bagi menunjukkan kelemahan sistem itu.

(Tan Sri Annuar ditemui selepas perasmian Majlis Pengagihan PerantiSiswa Keluarga Malaysia di Kolej Matrikulasi Kok Lanas)

Menerusi e-mel ditujukan kepada media sebelum disiarkan akhbar harian Sin Chew Daily, kumpulan itu turut mendakwa dapat mengakses lebih sejuta baris identiti melalui pangkalan data sistem berkenaan dalam format JavaScript Object Notation (JSON) dan comma-separeted values (CSV).  Antara maklumat yang diakses ialah nama penuh, nombor MyKad, jawatan, jabatan, nombor slip gaji, nombor telefon bimbit, dan alamat e-mel, selain mengekstrak hampir dua juta slip gaji dan borang cukai dalam format PDF dengan fail bersaiz 188.75GB.  Tegas Annuar, kerajaan memandang serius isu ketirisan data yang kini menjadi fenomena global Satu kerangka kerja sedang dibentuk bagi melindungi maklumat pengguna.


(Datuk Seri Ismail Sabri ketika berucap pada Pelancaran Briged MIC Kebangsaan di Bukit Jalil/BERNAMA)

KUALA LUMPUR, 18 September- Komuniti India tidak akan dipinggirkan dalam arus pembangunan negara, itu jaminan Perdana Menteri Datuk Seri Ismail Sabri Yaakob.  Ini terbukti apabila kerajaan telah meluluskan peruntukan perbelanjaan pembangunan bawah Rancangan Boleh Pinda atau 'Rolling Plan' 2 berjumlah RM100 juta bagi Program Pembangunan Sosioekonomi Masyarakat India (PPSMI) bawah Unit Transformasi Masyarakat India (MITRA).Kerajaan juga memperuntukkan RM25 juta bagi program Skim Pembangunan Usahawan Masyarakat India (SPUMI) bawah Kementerian Pembangunan Usahawan dan Koperasi.  "Sebagai tambahan kepada usaha sedia ada, kerajaan telah menubuhkan Jawatankuasa Kabinet Mengenai Pembangunan Sosioekonomi India (JKMPSI) yang dipengerusikan oleh sendiri saya. "Ini membuktikan Keluarga Malaysia berbangsa India amat penting dalam pentadbiran saya demi meningkatkan taraf hidup, sejajar dengan matlamat Kerajaan menjadikan Malaysia sebagai negara maju dan berpendapatan tinggi menjenlang 2030," kata Ismail Sabri ketika berucap di majlis pelancaran Briged MIC Kebangsaan dan pameran pencegahan jenayah di Bukit Jalil di sini.

(Nasib komuniti India terus dibela dalam pembangunan negara/BERNAMA)

Majlis tersebut juga dihadiri Presiden MIC Tan Sri Datuk Seri SA.Vigneswaran, Pengerusi Barisan Nasional Datuk Seri Ahmad Zahid Hamidi dan Timbalanan Pengerusi BN Datuk Seri Mohamad Hassan.  Turut hadir 15,000 pemuda india dari seluruh negara.


195 penduduk terjejas banjir di Batu Pahat masih di PPS

BATU PAHAT, 18 September- Seramai 195 penduduk terjejas daripada 49 keluarga masih ditempatkan di Pusat Pemindahan Sementara (PPS) Sekolah Menengah Kebangsaan Sri Gading, setakat 4.00 petang ini.  Menerusi kenyataan Jawatankuasa Pengurusan Bencana Daerah, angka tersebut menunjukkan trend penurunan berbanding semalam yang merekodkan lebih 220 penduduk terjejas.  Sementara itu, tiga rumah yang diduduki lima penghuni di Kampung Parit Pulai, Tangkak dinaiki air akibat hujan lebat pagi tadi.

(Penduduk terjejas banjir ditempatkan di pusat pemindahan sementaraSMK Seri Gading, Batu Pahat)

Angkatan Pertahanan Awam turut memantau paras air di Kampung Kolam Air, Simpang Renggam, Kluang, selepas kawasan berkenaan dilanda hujan melebihi dua jam. Bagaimanapun keadaan ketika ini masih terkawal.

Sementara itu, pemantauan banjir di kawasan Marudi, Sarawak yang dilanda banjir sejak seminggu lalu, kini semakin pulih.Pemantauan pasukan Bomba Dan Penyelamat mendapati sepanjang jalan utama yang menghubungkan kawasan kampung telah dapat dilalui kenderaan.  Namun begitu, di kawasan rendah masih berlaku takungan air tetapi terkawal sepenuhnya. Paras air sungai juga beransur surut.


KOTA BHARU, 18 September- Penyerahan peranti percuma bawah Program PerantiSiswa Keluarga Malaysia dijangka dapat diselesaikan pada bulan November ini.Menteri Komunikasi dan Multimedia, Tan Sri Annuar Musa berkata sehingga semalam pihaknya telah menerima lebih 300,000 permohonan bagi fasa satu dan dua.Jadual untuk penyerahan fasa satu sedang giat diatur.“Seboleh-bolehnya dalam masa dua minggu ini iaitu dalam bulan September dapat selesai, bagi membolehkan kita mula menyampaikan peranti bagi pemohon-pemohon fasa kedua pada Oktober.“Jumlah permohonan agak besar mengakibatkan urus setia menghadapi sedikit masalah, dan agak perlahan dalam memproses permohonan,” kata Annuar kepada pemberita selepas sesi pengagihan PerantiSiswa di Kolej Matrikulasi Kelantan di Kok Lanas di sini.

(Tan Sri Annuar ditemui berkata Program PerantiSiswa Keluarga Malaysia terima lebih 300,000 permohonan)

Tambah beliau permohonan tidak akan ditolak.Memandangkan ramai juga yang bukan daripada golongan berpendapatan rendah B40 membuat permohonan, semakan pusingan kedua akan dibuat.Permohonan perlu memenuhi syarat berdasarkan pangkalan data.


Bajet 2023: MOSTI harap peruntukan lebih komersilkan R&D

KOTA TINGGI, 18 September - Kementerian Sains Teknologi dan Inovasi (MOSTI) berharap memperoleh peruntukan yang lebih banyak untuk pengkomersialan aktiviti penyelidikan dan pembangunan (R&D) serta memacu syarikat pemula pada Bajet 2023. Menterinya, Datuk Seri Dr Adham Baba berkata, pihaknya juga telah mengajukan pendekatan itu menerusi satu sesi konsultasi dengan Kementerian Kewangan pada 31 Ogos lepas."Malaysia perlu beralih kepada negara pembuat seiring dengan kemajuan teknologi sekali gus membuka peluang pekerjaan kepada rakyat."Jadi, saya telah pun membangkitkan isu berkenaan syarikat pemula yang baharu memulakan perniagaan dalam bidang teknologi supaya diberi ruang tahun depan untuk mereka terus maju supaya tidak kecundang di tengah konsep R&D mereka," katanya kepada pemberita selepas Program Merdeka @ Parlimen Tenggara di sini, malam tadi.Beliau berkata demikian ketika diminta mengulas mengenai harapan kementeriannya untuk Bajet 2023.

Beliau pada masa sama beliau yakin, usaha itu dapat membantu para penyelidik dan pembangun R&D mendapat tempat untuk meneruskan kegiatan dan mengkomersialkan produk sekali gus menembusi pasaran antarabangsa.Bajet 2023 dijangka dibentangkan Perdana Menteri, Datuk Seri Ismail Sabri Yaakob pada 7 Oktober depan.


Kerajaan sokong inisiatif anjur lebih banyak kejohanan sukan bertaraf tinggi - PM

BANGI, 17 September- Kerajaan sentiasa menyokong usaha dan inisiatif untuk menganjurkan lebih banyak kejohanan dan pertandingan sukan bertaraf tinggi.Perdana Menteri, Datuk Seri Ismail Sabri Yaakob berkata ia bukan sahaja bagi menggalakkan perkembangan sektor sukan negara, tetapi menyediakan platform kompetitif bertaraf tinggi kepada atlet negara."Itulah komitmen Kerajaan kepada arena sukan negara dan saya menyeru semua pihak, bermula dengan atlet-atlet muda yang bersaing di temasya Sukan Malaysia kali ini, untuk memanfaatkan setiap peluang yang menanti, demi kemajuan sukan negara," katanya.Beliau berkata demikian dalam ucapan perasmian Sukan Malaysia (Sukma) ke-20 Majlis Sukan Negara (MSN) 2022 di Dewan Canselor Tun Abdul Razak, Universiti Kebangsaan Malaysia, di sini malam ini.Ismail Sabri juga mahu pentas Sukma kali ini dijadikan arena membuktikan kejaguhan, supaya yang terbaik diangkat membawa cabaran negara di Sukan SEA Kemboja tahun hadapan, sebagai aturan langkah pertama mencetus kehebatan di peringkat tertinggi."Cerita kehebatan sebegitu mahu kita teruskan, kerana menanti tahun hadapan juga temasya Sukan Asia di Hangzhou sebagai platform persiapan terbaik untuk mengejar impian, emas sulung pada temasya Sukan Olimpik di Paris pada 2024 nanti," tambahnya.Perdana Menteri turut memberi jaminan akan terus meningkatkan kerancakan arena sukan negara melalui pelbagai program serta penyediaan peruntukan dan menyeru semua atlet agar memberi tumpuan sepenuhnya kepada bidang masing-masing untuk mengharumkan nama negara."Sokongan padu kepada Program Podium untuk merealisasikan kilauan emas Olimpik itu sudah ditunaikan dengan peruntukan kewangan berjumlah RM240 juta menerusi Rancangan Malaysia Ke-12," katanya.

(Perdana Menteri, Datuk Seri Ismail Sabri Yaakob)

Pada majlis itu, Ismail Sabri turut merakamkan penghargaan kepada semua Kerajaan negeri dan persatuan-persatuan sukan kerana memupuk serta mencambahkan perpaduan menerusi sukan."Kita ketepikan sebarang perbezaan, tidak kira apa sekalipun, untuk bersatu hati meletakkan kejayaan bersama sebagai tonggak kepada Keluarga Malaysia."Selamat berjuang dengan penuh semangat kesukanan. Manfaatkan peluang ini untuk memupuk semangat setiakawan sesama kita demi kesejahteraan negara Malaysia yang tercinta.Sukma ke-20 MSN 2022 yang dijadual berlangsung dari 16 hingga 24 September ini menyaksikan 15 kontinjen termasuk Brunei mengambil bahagian dengan 426 acara dipertandingkan.


Pemuda BN perlu kuasai 'peperangan maya', tangkis fitnah, pembohongan - Ismail Sabri

KUALA LUMPUR, 17 September- Pemuda BN perlu menguasai 'peperangan maya' di media sosial.Perdana Menteri, Datuk Seri Ismail Sabri Yaakob berkata ini penting bagi menangkis fitnah dan pembohongan dilakukan pembangkang yang bertujuan melemahkan kerajaan.Beliau yang juga Naib Presiden UMNO menegaskan, kelemahan parti sebelum pilihan raya lalu yang membawa kepada kekalahan adalah BN tidak mampu menjawab isu besar yang dimainkan oleh mereka."Pada kali ini mereka terus memainkan fitnah yang memfitnah pemimpin kita, yang memfitnah BN, yang memfitnah kerajaan."Dan jika kita gagal menjawab seperti sebelum PRU ke-14, kita akan menerima padah dan kesannya adalah besar sekali."Sebab itu saya mahu pemimpin-pemimpin kita terutamanya pemuda menjadikan peperangan maya ini peperangan kita pada hari ini dan pemuda mesti menguasai peperangan maya dan memenangi peperangan maya yang sedang berlaku pada hari ini," katanya.Beliau berucap pada Majlis Pelancaran Jentera Pemuda BN, di sini hari ini.

(Perdana Menteri, Datuk Seri Ismail Sabri Yaakob ketika berucap pada Majlis Pelancaran Jentera Pemuda Barisan Nasional hari ini/Foto BERNAMA)

Ismail Sabri turut menyarankan Pemuda BN meningkatkan lagi pembabitkan dengan golongan muda di seluruh negara.Ini dalam usaha menarik sokongan golongan terbabit.Beliau memaklumkan, daripada 22.7 juta pengundi yang berdaftar ketika ini, empat juta daripadanya adalah pengundi muda berusia 21 tahun ke bawah."Sebab itulah saya menyeru, gunakan kelebihan ini untuk kita berkempen kepada golongan muda...kerajaan sudah umumkan sebagai contoh PerantiSiswa Keluarga Malaysia yang kita berikan percuma kepada mahasiswa B40...ini mendapat reaksi yang positif daripada mahasiswa."Kitalah sepatutnya dalam kalangan pemuda BN untuk terus menggunakan kesempatan ini, menarik sokongan golongan mahasiswa yang nanti akan menjadi pengundi atau pengundi baharu yang berjumlah sebahagian empat juta tersebut," jelasnya.


'Terima kasih Keluarga Malaysia ku...' - Ismail Sabri

KUALA LUMPUR, 17 September - Kehadiran Keluarga Malaysia yang membanjiri Dataran Memorial Pengisytiharan Kemerdekaan Banda Hilir, Melaka malam tadi bukti rakyat menjiwai semangat patriotisme yang sangat tinggi, kata Perdana Menteri Datuk Seri Ismail Sabri Yaakob.Beliau menyifatkan sambutan Hari Malaysia 2022 peringkat kebangsaan amat meriah dan menjadi manifestasi kebangkitan negara setelah bergelut dengan pelbagai cabaran pada tahun-tahun sebelumnya."Saya amat terharu dengan kehadiran luar biasa Keluarga Malaysia yang terdiri daripada pelbagai lapisan bangsa, agama, budaya dan usia pada malam tadi."Sesungguhnya, sejarah perjalanan bumi bertuah ini penuh dengan lembaran yang berwarna warni."Sebagai tanah yang pernah dijajah, hari ini Malaysia berdiri utuh sebagai sebuah negara yang aman, makmur, merdeka dan berdaulat di bawah naungan Seri Paduka Baginda, Yang di-Pertuan Agong sebagai Payung Perpaduan," katanya menerusi catatan di akaun Facebooknya hari ini.

(Perdana Menteri Datuk Seri Ismail Sabri dan Yang Dipertua Negeri Melaka Tun Mohd Ali Rustam menaiki beca ketika hadir pada Majlis Sambutan Hari Malaysia 2022 Peringkat Kebangsaan di Bandar Hilir, Melaka malam tadi/FOTO Facebook Ismail Sabri)

Menurutnya, sambutan pada malam tadi sungguh bermakna selain mengimbau kembali detik-detik laungan kemerdekaan oleh perdana menteri pertama Tunku Abdul Rahmad Putra Al-Haj.Buat julung kalinya sambutan Hari Malaysia diadakan di Semenanjung dan memilih Melaka menjadi tuan rumah yang dihadiri lebih 50, 000 pengunjung.Beliau turut menzahirkan rasa bangga dengan penganjuran Hari Malaysia yang penuh gilang-gemilang itu."Terima kasih Keluarga Malaysia ku...", ucapnya.


Lebih 14,000 pesakit antarabangsa terima rawatan di hospital KPJ Healthcare

JOHOR BAHRU, 17 September- Lebih 14,000 pesakit antarabangsa menerima rawatan dari rangkaian hospital KPJ Healthcare Wilayah Selatan, sehingga Julai tahun ini. Ketua Pegawai Korporat KPJ Healthcare, Ariesza Noor berkata sebanyak RM15 juta pendapatan diperoleh menerusi sektor pelancongan penjagaan kesihatan berkenaan.  Beliau berkata sebahagian besar pesakit direkodkan dari Kepulauan Riau, Bengkalis dan Dumai di Indonesia serta Singapura. "Kami mendapat pendapatan sebanyak hampir RM45 juta sebelum pandemik COVID-19. Jadi kami mengalu-alukan pesakit-pesakit yang datang untuk melakukan perkhidmatan kesihatan di hospital kami", katanya semasa Makan Malam KPJ Healthcare bersama media di sini malam tadi. Pihaknya yakin dengan penambahan perkhidmatan penerbangan dan feri khususnya di Johor, sektor pelancongan kesihatan negeri itu dapat dibangunkan dengan lebih baik dan seterusnya menjadi penyumbang utama ekonomi Johor.

(Ketua Pegawai Korporat KPJ Healthcare, Ariesza Noor)


Mangsa banjir di Batu Pahat menurun pagi ini

BATU PAHAT, 17 September- Jumlah mangsa banjir di daerah ini menurun kepada 232 orang setakat 8 pagi ini berbanding 236 orang yang direkodkan malam tadi. Jawatankuasa Pengurusan Bencana Daerah (JPBD) dalam satu kenyataan memaklumkan lokasi terjejas di daerah itu melibatkan Taman Sri Panchor, Kampung Sengkuang, Kampung Baru Sri Gading, Pekan Seri Gading dan Kampung Seri Tanjung. Menurut JPBD, kesemua mangsa terdiri daripada 67 keluarga itu ditempatkan di sebuah pusat pemindahan sementara di Sekolah Menengah Kebangsaan Seri Gading di sini yang dibuka sejak Rabu lepas.Banjir di daerah itu berlaku disebabkan pertembungan hujan lebat bermula 1.30 pagi hingga 5.30 pagi, Rabu lepas dan fenomena air pasang.- BERNAMA

(Penduduk terjejas banjir ditempatkan di pusat pemindahan sementara SMK Seri Gading, Batu Pahat)


PM beri jaminan pastikan hak Sabah, Sarawak dalam Perjanjian Malaysia 1963 terpelihara

(Perdana Menteri, Datuk Seri Ismail Sabri Yaakob menyaksikan Timbalan Premier Sarawak,Datuk Amar Awang Tengah Ali Hasan menandatangani Buku Watikah Pengisytiharan pada sambutan Hari Malaysia 2022 / Foto BERNAMA)

MELAKA, 17 September - Perdana Menteri, Datuk Seri Ismail Sabri Yaakob memberi jaminan akan memastikan hak-hak bagi Sabah dan Sarawak sepertimana yang terkandung dalam Perjanjian Malaysia 1963 (MA63) terpelihara. Beliau berkata Rang Undang-undang Perlembagaan (Pindaan) 2021 berkaitan MA63, yang diluluskan pada 14 Disember tahun lalu adalah bukti kerajaan serius mengukuhkan kedudukan Sabah dan Sarawak dalam Persekutuan Malaysia.  Usaha itu jelasnya, selaras dengan agenda transformasi kerajaan untuk mengembalikan keyakinan rakyat, termasuk pelabur asing terhadap kemampuan kerajaan, demi memastikan kestabilan politik dan dasar negara ke arah pembangunan sosioekonomi mampan.

(Perdana Menteri, Datuk Seri Ismail Sabri Yaakob menyaksikan Timbalan Ketua Menteri Sabah II, Datuk Seri Jeffrey Kitingan menandatangani Buku Watikah Pengisytiharan pada sambutan Hari Malaysia 2022 / Foto BERNAMA)

"Saya sebagai Pengerusi Majlis Khas mengenai Perjanjian Malaysia 1963 akan memastikan hak-hak bagi Sabah dan Sarawak seperti mana yang terkandung dalam Perjanjian MA63 adalah terpelihara. Majlis Khas ini bukan sahaja berperanan merungkai beberapa isu yang tertangguh berhubung hak serta kedudukan Sabah dan Sarawak tetapi juga memberi penekanan kepada usaha untuk membangunkan dan memajukan kedua-dua negeri ini" kata beliau ketika berucap pada sambutan Hari Malaysia 2022 Peringkat Kebangsaan di Dataran Memorial Pengisytiharan Kemerdekaan, Banda Hilir, di sini malam tadi. Malah jelas beliau komitmen kerajaan ini terbukti dengan peruntukan sebanyak RM5.6 bilion untuk Sabah dan RM4 bilion untuk Sarawak pada tahun ini bagi melaksanakan projek pembangunan seperti bekalan air, elektrik dan jalan raya selain kemudahan pendidikan dan kesihatan.


Proses bina Keluarga Malaysia bersatu padu, miliki identiti nasional perlu dipertahan - PM

(Perdana Menteri Datuk Seri Ismail Sabri Yaakob (dua, kiri) merasmikan sambutan Hari Malaysia 2022 di Dataran Memorial Pengisytiharan Kemerdekaan A'Famosa Banda Hilir/ Foto BERNAMA)

MELAKA, 17 September - Proses membina Keluarga Malaysia yang bersatu padu dan memiliki satu identiti nasional harus terus dipertahankan.  Perdana Menteri, Datuk Seri Ismail Sabri Yaakob bagaimanapun berkata, ia bukanlah tugas yang mudah.  Ini kerana cabaran dan ancaman yang dihadapi ketika ini semakin besar dan bertambah kompleks termasuklah dalam bentuk ekonomi, politik, sosial selain anasir-anasir luar yang berusaha menggugat kestabilan serta ketenteraman bangsa dan negara.  Justeru katanya, nilai-nilai berteraskan Keterangkuman, Kebersamaan dan Kesyukuran amat penting untuk membina kekuatan sebuah Keluarga Malaysia.

(Perdana Menteri, Datuk Seri Ismail Sabri Yaakob berucap pada sambutan Hari Malaysia 2022 di Dataran Memorial Pengisytiharan Kemerdekaan A' Famosa Banda Hilir/ Foto BERNAMA)

"Memupuk perpaduan Keluarga Malaysia yang terdiri daripada pelbagai latar belakang, kaum, budaya dan taraf sosioekonomi, merupakan agenda besar lagi penting bagi kerajaan demi kelangsungan sebuah negara yang aman, stabil, harmoni dan sejahtera."Justeru, nilai-nilai Keluarga Malaysia yang berteraskan keterangkuman, kebersamaan dan kesyukuran adalah ramuan penting dalam usaha membina kekuatan seluruh Keluarga Malaysia agar terus bersatu, kukuh berpadu serta kalis cabaran dalam menghadapi gelombang dan arus globalisasi," kata beliau ketika berucap pada sambutan Hari Malaysia 2022 Peringkat Kebangsaan di Dataran Memorial Pengisytiharan Kemerdekaan, Banda Hilir, di sini malam tadi.  Hadir sama Yang di-Pertua Negeri Melaka, Tun Mohd Ali Mohd Rustam; Ketua Menteri Datuk Seri Sulaiman Md Ali; Timbalan Ketua Menteri Sarawak Datuk Amar Haji Awang Tengah Ali Hasan; Timbalan Ketua Menteri Sabah II Datuk Seri Panglima Dr. Jeffrey G. Kitingan; Menteri Komunikasi dan Multimedia Tan Sri Annuar Musa; barisan Menteri dan Exco Kerajaan Negeri.Tambah Perdana Menteri, konsep Tasamuh yang digariskan oleh Islam juga menjadi pegangan supaya segala perbezaan dan kepelbagaian yang ada di negara ini dapat dirai dan dihargai oleh seluruh Keluarga Malaysia dengan hati terbuka.


Pembayaran Fasa 3 dan Rayuan BKM bermula Selasa ini - PM

KUALA LUMPUR, 16 September- Pembayaran Fasa 3 dan Rayuan Bantuan Keluarga Malaysia (BKM) akan dikreditkan ke dalam akaun penerima mulai Selasa ini, secara berperingkat dan dijangka selesai pada 27 September.Perdana Menteri, Datuk Seri Ismail Sabri Yaakob berkata pembayaran berjumlah RM2.2 bilion itu akan memanfaatkan 8.7 juta penerima.Ia terdiri daripada penerima BKM sedia ada kategori isi rumah, warga emas bujang/tiada pasangan dan bujang serta mereka yang telah lulus Rayuan BKM."Kerajaaan sentiasa mengutamakan kebajikan seluruh Keluarga Malaysia terutama ketika negara berdepan dengan cabaran kenaikan inflasi dan krisis geopolitik yang memberi kesan menyeluruh terhadap rantaian global."Bantuan Keluarga Malaysia (BKM) merupakan komitmen berterusan kerajaan bagi meringankan beban golongan B40," katanya dalam kenyataan hari ini.

(Pembayaran berjumlah RM2.2 bilion itu akan memanfaatkan 8.7 juta penerima)

Ismail Sabri memaklumkan untuk BKM Fasa 3, setiap penerima BKM sedia ada bakal menerima sehingga RM900."Lebih daripada 80,000 penerima telah diluluskan Rayuan BKM dan akan menerima sehingga RM2,350 mengikut kategori kelayakan masing-masing termasuk Bantuan Tunai Tambahan yang diumumkan Kerajaan pada Jun yang lepas," jelas beliau.Sehingga bulan ini, sebanyak RM5.9 bilion telah disalurkan kepada penerima BKM melalui fasa pembayaran yang telah ditetapkan."Dan masih terdapat bayaran fasa 4 berjumlah RM2.1 bilion yang akan disalurkan kepada mereka yang layak pada Disember ini," menurut kenyataan itu.Semakan status pembayaran boleh dibuat mulai Selasa ini, melalui pautan https://bkm.hasil.gov.my.


ASEAN dan China perlu segerakan penambahbaikan ACFTA

KUALA LUMPUR, 16 September - Perdana Menteri Datuk Seri Ismail Sabri Yaakob berharap pihak ASEAN dan China dapat menyegerakan penambahbaikan Perjanjian Perdagangan Bebas ASEAN-China (ACFTA) untuk manfaat bersama.Jelas beliau, ini ialah kerana persetujuan telah diberikan kepada Kajian Kebolehlaksanaan Bersama bagi mempertingkatkan keberkesanan ACFTA untuk memastikan perjanjian ini menjadi lebih inklusif, moden dan komprehensif.Selain itu, menurut Perdana Menteri langkah mempelbagaikan usaha dalam bidang perdagangan dan pelaburan amatlah penting supaya wujud kerjasama yang berterusan antara ASEAN dan China.Perjanjian ACFTA juga harus menjadi asas hubungan perdagangan ASEAN-China selain terus berperanan memudahkan perdagangan antara kedua-dua belah pihak bagi manfaat perniagaan dan komuniti serantau, kata Ismail Sabri ketika berucap secara maya pada majlis perasmian Ekspo China-ASEAN (CAEXPO) ke-19."Di sebalik cabaran getir akibat berlakunya pandemik COVID-19 ini, kita perlu terus bekerjasama dan menggalakkan jalinan hubungan perdagangan pelbagai hala bagi mendepani juga krisis-krisis luar jangka yang mungkin berlaku pada masa hadapan berikutan ketidaktentuan geopolitik dunia," tambah beliau.Seperti dinyatakan dalam Rangka Kerja Pemulihan Ekonomi ASEAN (ACRF), Ismail Sabri berkata usaha serantau perlu ditingkatkan bagi mengekalkan kesinambungan rantaian bekalan dan mempermudahkan pergerakan barangan dan perkhidmatan dengan menghapuskan halangan perdagangan.

"Langkah ini perlu disokong juga dengan infrastruktur utama seperti pelabuhan, lapangan terbang dan jaringan logistik yang bersesuaian bagi memastikan aktiviti perdagangan dapat berjalan lancar, sekali gus dapat menyumbang kepada usaha pemulihan ekonomi serantau," tambahnya.Menurut Perdana Menteri lagi, perkembangan ini amat kritikal terutamanya bagi perusahaan mikro, kecil dan sederhana (PMKS), yang menjadi tulang belakang ekonomi bagi sesebuah negara."Sehubungan itu, saya ingin menyarankan supaya ASEAN dan China mempergiatkan kerjasama dalam perkongsian ekonomi digital bagi memacu penggunaan teknologi dalam kalangan PMKS ke arah memperkasakan perniagaan mereka," kata Ismail Sabri.Sementara itu, bagi mengetengahkan keunikan Malaysia, Astaka Malaysia (Malaysia Pavilion) di CAEXPO 2022 menampilkan tiga kategori sebagai tarikan utama, iaitu makanan dan minuman; produk gaya hidup; dan produk penjagaan kesihatan.Perdana Menteri berkata pameran ini bakal disertai oleh pelbagai agensi kerajaan, syarikat-syarikat Perusahaan Kecil dan Sederhana (PKS) serta syarikat-syarikat konglomerat yang terkemuka di serantau ASEAN seperti Petronas, Air Asia dan kumpulan Shang-ri La Hotel."Saya turut difahamkan pameran CAEXPO ini merupakan salah satu hasil kerjasama dalam kalangan semua negara anggota ASEAN dan China di bawah ACFTA."Pameran CAEXPO diharap akan terus membuka ruang dan peluang kepada komuniti perniagaan Malaysia untuk meneroka kerjasama dalam sektor perdagangan, supaya ekonomi negara dapat kembali pulih dengan kadar yang pantas," kata Ismail Sabri.Katanya, ini juga seiring dengan tema CAEXPO tahun ini yang menekankan perkongsian kemakmuran bersama yang juga merupakan agenda utama pembangunan ekonomi Malaysia.Mengenai Perjanjian Ekonomi Komprehensif Serantau (RCEP) pula, Ismail Sabri berkata perjanjian yang dimuktamadkan selepas lapan tahun rundingan sebagai isyarat positif kepada dunia bahawa ASEAN dan China, bersama-sama negara anggota RCEP lain juga komited terhadap integrasi ekonomi, memastikan rantaian bekalan transnasional tidak terjejas dan memastikan pasaran terus terbuka."Perjanjian ini juga membolehkan perniagaan tempatan mendapat akses pasaran lebih luas dan berpeluang meningkatkan rantaian bekalan serantau serta mempelbagaikan jaringan pengeluaran masing-masing, selain membantu mengurangkan kos bagi menjalankan perniagaan."Saya gembira perjanjian ini bakal memperkukuh perniagaan dan rantaian bekalan serantau, serta mempelbagaikan rantaian pengeluaran bagi penyepaduan yang lancar ke arah pemulihan dan pertumbuhan ekonomi global," kata beliau. - BERNAMA


Hari Malaysia: Jadikan titik tolak semarakkan lagi perpaduan

KUALA LUMPUR, 16 September- Tanggal keramat 16 September wajar dijadikan titik tolak bagi menyemarakkan lagi perpaduan, keterangkuman, kebersamaan dan kesyukuran sesama rakyat.Ia boleh dilaksana berteraskan nilai Keluarga Malaysia.Perdana Menteri, Datuk Seri Ismail Sabri Yaakob dalam ucapan ringkas sempena Hari Malaysia hari ini mendoakan semoga Keluarga Malaysia terus menjunjung semangat integrasi nasional, kesetiaan kepada raja dan negara serta Malaysia terus dipelihara dalam keamanan dan kemakmuran."Saya ingin mengucapkan Selamat Hari Malaysia 2022, kepada seluruh Keluarga Malaysia di mana jua anda berada."Selamat Hari Malaysia Keluarga Malaysia - Teguh Bersama!," katanya dalam catatan di Facebook beliau hari ini.

Perdana Menteri dijadual menghadiri dan memberi ucapan pada sambutan Hari Malaysia 2022 peringkat kebangsaan yang akan diadakan di Dataran Memorial Pengisytiharan Kemerdekaan, Banda Hilir, Melaka malam ini.Hari Malaysia 2022, buat julung kali disambut di Semenanjung.Ini sekali gus memberi peluang buat seluruh Keluarga Malaysia, terutama rakyat Melaka sendiri meraikan hari bersejarah negara itu secara dekat.


Penduduk terjejas banjir di Batu Pahat meningkat

(Semua penduduk terjejas banjir ditempatkan di PPS, SMK Seri Gading)

BATU PAHAT, 16 September- Penduduk terjejas banjir kilat di daerah ini meningkat kepada 263 orang setakat 12.00 tengah hari ini berbanding 235 orang yang direkodkan semalam.Menurut Jawatankuasa Pengurusan Bencana Daerah, sebanyak 74 keluarga ditempatkan di pusat pemindahan sementara di Sekolah Menengah Kebangsaan Seri Gading."Semua mangsa merupakan penduduk dari Taman Sri Panchor, Kampung Sengkuang, Kampung Baru Sri Gading, Pekan Seri Gading dan Kampung Seri Tanjung," menurut kenyataan itu.Pemantauan terus dipergiat pasukan keselamatan di kawasan terjejas.Banjir kilat di lima lokasi itu berlaku disebabkan pertembungan hujan lebat bermula 1.30 pagi hingga 5.30 pagi, Rabu lepas dan fenomena air pasang.Sementara itu, laporan Bernama menyebut beberapa kawasan terjejas sudah mulai surut kecuali Kampung Baru Sri Gading yang mengalami keadaan 'banjir termenung'. Bagaimanapun, keadaan cuaca semakin cerah.

(Kediaman penduduk terjejas banjir di Batu Pahat)


Kerajaan akan kaji semula semua dasar berkaitan sektor tenaga

(Perdana Menteri Datuk Seri Ismail Sabri Yaakob (tengah) pada Pelancaran Gentari di Pusat Konvensyen Kuala Lumpur/FOTO BERNAMA)

KUALA LUMPUR, 15 September - Kerajaan akan mengkaji semula semua dasar berkaitan sektor tenaga termasuk manfaat Akses Pihak Ketiga (TPA) terhadap infrastruktur grid dan pada masa sama meningkatkan geran promosi dan subsidi sedia ada untuk pengkomersialan dan penggunaan tenaga boleh baharu bersama teknologi berkaitan, kata Perdana Menteri Datuk Seri Ismail Sabri Yaakob.Ismail Sabri turut menegaskan bahawa pembangunan sumber tenaga hijau harus dijadikan keutamaan dan bukan lagi sebagai satu pilihan dalam setiap perancangan dasar kerajaan pada masa akan datang. “Dalam aspek tenaga boleh baharu pula, kerajaan akan bekerjasama dengan semua pihak terlibat untuk menyelesaikan cabaran teknikal dan kos bagi memajukan industri ini,” katanya ketika melancarkan entiti milik penuh Petroliam Nasional Bhd (Petronas), Gentari Sdn Bhd di sini hari ini.Gentari adalah pembekal penyelesaian tenaga bersih bersepadu dan sehenti, dengan menawarkan rangkaian penyelesaian tenaga boleh baharu, hidrogen dan mobiliti hijau untuk pelanggan komersial, perindustrian dan runcit.

(Turut hadir, Menteri Kewangan Tengku Datuk Seri Mohd Zafrul Abdul Aziz (dua, kiri), Pengerusi Petronas Tan Sri Mohd Bakke Salleh serta Pengerusi GENTARI Datuk Tengku Muhammad Taufik/FOTO BERNAMA)

Beliau turut menekankan bahawa kerajaan akan memberi tumpuan kepada satu lagi bentuk tenaga hijau iaitu hidrogen, yang mampu menjadi pengubah industri. “Kita juga akan melancarkan Dasar Tenaga Negara (DTN) tidak lama lagi sebagai komitmen kerajaan untuk peralihan tenaga bagi mengurangkan pembebasan karbon,” katanya.Mengenai Gentari, Ismail Sabri berkata perasmian Gentari adalah signifikan dalam membantu Malaysia mencapai matlamat negara iaitu pelepasan gas rumah kaca (GHG) bersih sifar pada 2050 seperti digariskan di bawah Rancangan Malaysia Ke-12. “Pelancaran Gentari seiring dengan usaha kerajaan ke arah merealisasikan sasaran DTN menerusi inisiatif mobiliti hijau, tenaga boleh baharu serta hidrogen sebagai sumber tenaga utama.“Ia juga meningkatkan daya saing Malaysia di peringkat antarabangsa dalam bidang tenaga hijau ke arah mencapai Agenda Pembangunan Mampan 2030,” katanya. - BERNAMA


Tol percuma sebulan mulai hari ini sempena pembukaan lebuhraya SUKE fasa pertama

KUALA LUMPUR, 16 September - Tol percuma selama sebulan akan diberikan mulai tengah hari pada 16 September (Jumaat) sempena pembukaan Lebuhraya Sungai Besi-Ulu Kelang (SUKE) fasa pertama, yang mampu menjadi laluan alternatif utama di beberapa lokasi strategik seperti MRR2, Jalan Ampang dan Jalan Loke Yew. Menteri Kanan Kerja Raya Datuk Seri Fadillah Yusof berkata lebuh raya itu mampu mengurangkan kesesakan trafik di lokasi terbabit sehingga 36 peratus pada waktu puncak dan menjimatkan masa perjalanan kepada 25 minit berbanding 75 minit di laluan sedia ada. "Kerajaan komited dalam menangani isu kepadatan trafik di ibu negara bagi memastikan kesejahteraan Keluarga Malaysia yang bekerja dan tinggal di sekitar Lembah Klang menerusi manfaat perjalanan lebih singkat dan pengurangan kadar pelepasan karbon. "Kesiapsiagaan dan pembukaan SUKE akan membawa impak signifikan terhadap usaha mengurangkan kesesakan lalu lintas dan menambah baik arus trafik khususnya untuk bahagian timur Kuala Lumpur," katanya ketika berucap pada pelancaran fasa pertama pembukaan Lebuhraya Bertingkat SUKE di Plaza Tol Bukit Teratai.Beliau berkata lebuh raya itu turut mencatat pencapaian membanggakan apabila dua ciri uniknya berjaya menempa nama dalam Malaysia Book of Records iaitu tanjakan ikonik helikodial pertama di negara ini dengan lingkaran dua tingkat dan Jejambat Galang Kekotak Bersegmen (SBG) tertinggi berukuran 56.4 meter dari paras tanah."Saya ingin mengucapkan syabas dan tahniah kepada semua pihak yang terlibat dalam pembinaan lebuh raya ini sama ada agensi kerajaan mahupun swasta. Pengguna yang bakal menggunakan laluan lebuh raya alternatif ini diharap mematuhi peraturan yang ditetapkan serta memandu secara berhemah. "Syarikat konsesi diingatkan agar mengambil langkah-langkah proaktif bagi memastikan tahap perkhidmatan dan operasi yang terbaik diberikan kepada pengguna sambil mematuhi perjanjian konsesi," katanya. Turut hadir Ketua Pengarah Jabatan Kerja Raya Datuk Seri Mohamad Zulkefly Sulaiman dan Ketua Pengarah Lembaga Lebuhraya Malaysia Datuk Ir Mohd Shuhaimi Hassan. Pengerusi Projek Lintasan Kota Holdings Sdn Bhd (PROLINTAS) Datuk Idris Kechot pula berkata pembukaan Lebuhraya Bertingkat SUKE merupakan kejayaan besar pihaknya sebagai pengendali lebuh raya terbesar di Lembah Klang sekali gus membawa limpahan ekonomi. "Sebanyak 248 kontraktor dan 10 perunding utama terlibat dalam pembinaan projek ini. Kira-kira 10,000 peluang pekerjaan disediakan merangkumi pelbagai peringkat dalam bidang pengurusan, kejuruteraan, teknikal, pembantu barisan hadapan dan pekerja kontrak," katanya.Beliau berkata pelbagai inisiatif tanggungjawab sosial turut dijalankan sepanjang pembinaan lebuh raya itu untuk membantu dan memberi kelegaan kepada penduduk setempat antaranya penambahbaikan Jalan Hulu Langat dan sebahagian jalan MRR2, pelebaran Jalan Ampang serta pembinaan semula Kuarters dan Balai Polis Trafik IPD Ampang Jaya.

Dalam pada itu, PROLINTAS dalam kenyataannya memaklumkan pembinaan jajaran sepanjang 7.8 kilometer membabitkan Plaza Tol Alam Damai serta tiga lagi persimpangan yang masih berjalan dijangka selesai pada suku pertama tahun 2023 dan konsensi Lebuhraya SUKE yang bermula pada 25 Dis 2014 akan berakhir pada 24 Dis 2069. Lebuhraya SUKE menghubungkan beberapa rangkaian lebuh raya di Lembah Klang seperti Lebuhraya Shah Alam (KESAS), Lebuhraya Kuala Lumpur-Seremban (KL-Seremban), Lebuhraya Sungai Besi (BESRAYA), Lebuhraya Cheras-Kajang (CKE), MRR2, Lebuhraya Bertingkat Ampang-Kuala Lumpur (AKLEH), Lebuhraya Duta-Ulu Kelang (DUKE) dan Lebuhraya Timur Lembah Klang (EKVE) yang masih dalam pembinaan pada masa akan datang. - BERNAMA


Pastikan barang keperluan mencukupi - Nanta

PUTRAJAYA, 15 September- Pasukan Khas Jihad Tangani Inflasi hari ini mahu bekalan barangan keperluan di negeri-negeri dijangka terjejas banjir dipastikan mencukupi serta tidak memberi kesan yang ketara terhadap harga barang-barang tersebut.Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata Agensi Pengurusan Bencana Negara (NADMA), serta kementerian berkaitan perlulah memastikan bekalan barangan keperluan di negeri-negeri dijangka terjejas banjir mencukupi.Nanta yang mempengerusikan mesyuarat pasukan khas itu hari ini berkata NADMA, Kementerian Pertanian dan Industri Makanan (MAFI) dan kementeriannya sendiri pula perlu memastikan harga barang keperluan di negeri tersebut tidak meningkat.Beliau berkata persiapan menghadapi banjir dibuat selari dengan pengumuman Perdana Menteri Datuk Seri Ismail Sabri Yaakob untuk mengaktifkan Jawatankuasa Pengurusan Bencana Daerah (JPBD) bagi menghadapi monsun timur laut (MTL).“Ini termasuklah dari segi peningkatan stok mahupun perancangan logistik pengedaran ke negeri-negeri tersebut seperti ROVR bekalan petrol, diesel dan sebagainya,” katanya.Musim MTL kebiasaannya mengakibatkan hujan lebat yang sering menyebabkan banjir besar terutama di negeri-negeri pantai timur. Jabatan Meteorologi Malaysia (MET Malaysia) meramalkan MTL 2022/2023 bermula pada November 2022 hingga Mac 2023.Kelantan, Terengganu dan Pahang dijangka mengalami hujan lebat monsun bermula November hingga Disember 2022, manakala Johor, Sabah dan Sarawak dijangka berhadapan hujan lebat monsun bermula Disember 2022 hingga Januari 2023.Nanta dalam pada itu berkata buat masa ini, bekalan dan harga ayam serta telur ayam gred A, B dan C didapati stabil.“Pemantauan berterusan dilakukan di semua peringkat pengeluar, pemborong dan peruncit bagi memastikan ia terus stabil,” katanya.Sementara itu, Nanta berkata buat masa ini tiada keperluan untuk kerajaan mewujudkan stok penimbal bagi minyak sawit mentah (CPO), memandangkan harga CPO di pasaran dunia adalah stabil buat masa ini dan mengikut unjuran, harga CPO akan mengalami sedikit penyusutan pada bulan Oktober hingga Disember ini.Beliau berkata kerajaan akan meneruskan libat urus dengan pemain industri dan Kementerian Perusahaan Perladangan dan Komoditi bagi meninjau kebolehlaksanaan penetapan harga dua peringkat terutama terhadap kegunaan domestik yang merangkumi kurang daripada tujuh peratus daripada keseluruhan pengeluaran CPO negara.Nanta dalam pada itu memaklumkan bagi tempoh 1 Julai hingga Sabtu lepas (11 Julai), pasukan penguat kuasa KPDNHEP telah menjalankan pemeriksaan terhadap 345 syarikat pembungkus, pemborong (2,203) dan peruncit (25,493) minyak masak tulen bersubsidi polibeg.Hasil daripada pemeriksaan itu, 140 kes direkodkan dengan 52 kes daripadanya membabitkan ketirisan di peringkat pemborong.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi

“Hasil siasatan awal mendapti wujud elemen menyorok bekalan, tiada rekod dalam buku perolehan dan menjual minyak masak bersubsidi kepada individu/ premis tidak berlesen,” katanya.Mengenai Program Jualan Murah Keluarga Malaysia (PJMKM), Nanta berkata setakat Sabtu lepas (10 September) program itu telah dilaksanakan di 512 Dewan Undangan Negeri (DUN) di seluruh negara.“Mesyuarat telah mengenal pasti punca kelewatan pelaksanaan di beberapa negeri dan kementerian yang menyeliakan negeri tersebut telah diminta untuk menggerakkan logistik dan rakan strategik di negeri-negeri tersebut. “Pelaporan PJMKM akan dibuat di mesyuarat setiap hari Khamis setelah data-data perlaksanaan dari negeri-negeri diterima pada hari Selasa,” katanya. -BERNAMA


43,508 pemilih baharu didaftarkan, semakan bermula hari ini hingga 14 Oktober - SPR

KUALA LUMPUR, 15 September- Daftar Pemilih Tambahan Bulan Ogos Tahun 2022 (DPT BLN8/2022) yang telah diperaku dan diwartakan kini dibuka untuk semakan bagi tempoh 30 hari bermula hari ini hingga 14 Oktober.Setiausaha Suruhanjaya Pilihan Raya (SPR) Datuk Ikmalrudin Ishak dalam kenyataan hari ini berkata DPT BLN8/2022 mengandungi nama bagi 43,508 warganegara berumur 18 tahun dan ke atas bagi tempoh 1 hingga 31 Ogos lepas yang didaftarkan secara automatik sebagai pemilih baharu.Beliau berkata DPT BLN8/2022 juga turut membabitkan sejumlah 19,868 pemilih berdaftar yang bertukar bahagian pilihan raya dan 6,544 pemilih bertukar status atau kategori pengundi.Untuk semakan, beliau berkata SPR menyediakan lima kaedah iaitu melalui portal SPR di pautan https://www.spr.gov.my atau https://mysprsemak.spr.gov.my dan portal rasmi Pejabat-Pejabat Pilihan Raya Negeri di pautan http://ppn.spr.gov.my.Selain itu, semakan juga boleh dilakukan menerusi aplikasi dalam talian di https://myspr.spr.gov.my, aplikasi mudah alih MySPR Semak dan hotline SPR di talian 03-8892 7018.“SPR menyeru kepada warganegara yang berumur 18 tahun dan ke atas dalam tempoh 1 Ogos 2022 hingga 31 Ogos 2022 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN8/2022.”Sekiranya mereka mendapati namanya tidak disenaraikan dalam DPT BLN8/2022, mereka boleh membuat tuntutan dengan mengisi borang C melalui aplikasi dalam talian di pautan https://myspr.spr.gov.my atau hadir ke pejabat pilihan raya negeri yang berkenaan,” katanya.

Beliau berkata pemilih berdaftar di sesuatu bahagian pilihan raya yang membuat semakan dan berhasrat membuat bantahan kemasukan nama pemilih yang membuat pertukaran ke bahagian pilihan rayanya boleh mengisi Borang D (bantahan) dan hadir ke Pejabat Pilihan Raya Negeri yang berkenaan.“Borang C dan Borang D juga boleh dimuat turun daripada portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN8/2022,” katanya. -BERNAMA


62% syarikat penerbangan asing sambung semula operasi sejak 1 april - MAHB

KUALA LUMPUR, 15 September- Sebanyak 55 daripada 89 syarikat penerbangan asing kini menyambung kembali operasi masing-masing di lima lapangan terbang antarabangsa Malaysia kendalian Malaysia Airports Holdings Bhd (MAHB) sejak pembukaan semula sempadan antarabangsa pada 1 April 2022.Lapangan terbang itu ialah Lapangan Terbang Antarabangsa Kuala Lumpur (KUL), Lapangan Terbang Antarabangsa Langkawi (LGK), Lapangan Terbang Antarabangsa Pulau Pinang (PEN), Lapangan Terbang Antarabangsa Kota Kinabalu (BKI) dan Lapangan Terbang Antarabangsa Kuching (KCH).Dalam kenyataan hari ini, pengendali lapangan terbang itu menjelaskan perkembangan tersebut seterusnya mendorong pihaknya mencatatkan 1.7 juta pergerakan penumpang antarabangsa pada Ogos 2022 bagi operasi Malaysia dan merupakan peningkatan 7.1% daripada angka pada Julai 2022.Menurut MAHB antara syarikat penerbangan yang memperkenalkan destinasi antarabangsa baharu bulan lepas ialah Batik Air Malaysia yang memulakan operasi untuk laluan ke Phuket, Thailand dari KUL menerusi tujuh penerbangan seminggu.Selain itu, Malaysia Airlines Bhd menawarkan dua penerbangan terus baharu dari KUL ke Haneda, Jepun dengan dua penerbangan seminggu selain dari BKI ke Singapura dengan tiga penerbangan seminggu manakala Firefly menyambung semula penerbangan ke Phuket dari PEN menerusi empat penerbangan seminggu, tambahnya.“Selain penyambungan semula penerbangan dan pengenalan laluan baharu, faktor lain yang menyumbang kepada kenaikan pergerakan penumpang antarabangsa adalah pelonggaran syarat visa oleh Arab Saudi seterusnya mendorong lebih banyak penerbangan umrah serta pelonggaran syarat kemasukan pelancong bagi pelancong asing ke Malaysia,” jelas MAHB.Bagi pergerakan penumpang antarabangsa untuk operasi Turkiye oleh MAHB, pihaknya memaklumkan angka itu turut meningkat sebanyak 4.9% kepada 1.5 juta susulan tempoh cuti musim panas.

Menurut pengendali lapangan terbang itu, pergerakan penumpang domestik bagi operasi Malaysia merekodkan 3.1 juta penumpang dan Lapangan Terbang Antarabangsa Sabiha Gokcen Istanbul (ISG) pula mencatatkan 1.6 juta penumpang masing-masing adalah 65.7% dan 79.1% daripada paras sebelum pandemik pada 2019.“Semua ini menyumbang kepada pemulihan MAHB dengan jumlah pergerakan penumpang yang dicatatkan adalah 7.9 juta penumpang dengan Malaysia sebanyak 4.8 juta dan 3.1 juta direkodkan oleh ISG, sekali gus menjadi jumlah penumpang tertinggi yang dicatatkan untuk tahun ini setakat ini,” tambahnya. -BERNAMA


Hampir 85% persiapan Sambutan Hari Malaysia 2022

BANDA HILIR, 15 September- Persiapan Sambutan Hari Malaysia 2022 mencapai kemajuan 85% dan berjalan lancar. Menteri Komunikasi dan Multimedia, Tan Sri Annuar Musa berkata terdapat beberapa penambahbaikan yang perlu dilakukan.Tambah beliau kerjasama semua pihak menjadikan sambutan kali ini sangat unik."Saya berpuas hati dengan persiapan dari segi susunan program. Saya fikir idea yang ditonjolkan tuan rumah Melaka satu idea yg unik dan menarik. Satu konsep yang menarik dan boleh dikenang lama selepas daripada perayaan ini. Sambutan Hari Malaysia yang tersendiri dan istimewa sesuai dengan konsep Melaka sebagai sebuah bandar pelancongan," kata Annuar. Sambutan Hari Malaysia Jumaat ini akan berlangsung di Dataran Memorial Pengisytiharan Kemerdekaan Banda Hilir, Melaka.Kira-kira 20,000 pengunjung dijangka hadir bagi memeriahkan sambutan itu.


235 penduduk terjejas banjir di Batu Pahat

BATU PAHAT, 15 September- Bilangan penduduk terjejas banjir di Batu Pahat, Johor, meningkat kepada 235 penduduk, daripada 68 keluarga, setakat 12.00 tengah hari tadi.

Kesemua penduduk ditempatkan di Pusat Pemindahan Sementara (PPS) Sekolah Menengah Kebangsaan (SMK) Seri Gading.  Menurut statistik Jawatankuasa Pengurusan Bencana Daerah, kawasan terjejas, Taman Sri Panchor, Kampung Sengkuang, Kampung Baru Sri Gading, Pekan Sri Gading, dan Kampung Seri Tanjung.  Manakala paras air pasang surut, berada pada 319 sentimeter, tengahari ini.  Agensi terlibat, Angkatan Pertahanan Awam, Polis Diraja Malaysia, Jabatan Kebajikan Masyarakat, dan Majlis Perbandaran Batu Pahat.

(Semua penduduk terjejas banjir ditempatkan di Pusat Pemindahan Sementara (PPS), SMK Seri Gading, Batu Pahat)


Tragedi bot karam: dua kru bot nelayan selamat, dua hilang

BATU PAHAT, 15 September- Dua kru bot nelayan selamat, manakala dua lagi masih hilang, selepas bot dinaiki karam dalam kejadian kira-kira pukul 5.00 petang semalam di perairan Parit Hailam, Batu Pahat, Johor.Susulan kejadian itu, Agensi Penguatkuasaan Maritim Malaysia menggerakkan operasi mencari dan menyelamat dua kru tersebut.

(Dua kru bot nelayan selamat, manakala dua lagi masih hilang, selepas bot dinaiki karam dalam kejadian kira-kira pukul 5.00 petang semalam di perairan Parit Hailam, Batu Pahat)

Pengarah Zon Maritim Batu Pahat, Komander Maritim Mohd Haniff Mohd Yunus berkata, kejadian berlaku ketika bot berada di kedudukan 9.6 batu nautika barat daya Parit Hailam, akibat cuaca buruk dan ombak besar, menyebabkan bot terbalik sebelum karam.Mangsa, Te Chia Haur, 40 tahun serta Tee Kian Muar, 33 tahun berjaya menyelamatkan diri dengan melompat keluar dari bot.Mangsa kemudian diselamatkan nelayan tempatan yang berada berdekatan.Dua lagi mangsa yang hilang, Te Chia Rong, 38 tahun dan Chia Hock Neng, 60 tahun dilaporkan tidak sempat menyelamatkan diri, dipercayai sedang tidur semasa kejadian.


RM8 juta untuk penyelenggaraan segera kemudahan sekolah dalam kem ATM

(Datuk Seri Hishamuddin Tun Hussein membuat tinjauan di RKMAT Kem Kementah)

KUALA LUMPUR, 14 September- Kementerian Pertahanan memperuntukkan sebanyak RM8 juta bagi tujuan penyelenggaraan dan menambah baik fasiliti sekolah di kem Angkatan Tentera Malaysia (ATM) di seluruh negara. Inisiatif tersebut akan disalurkan secepat mungkin agar dapat dimanfaatkan oleh sekolah-sekolah terbabit.Menterinya, Datuk Seri Hishamuddin Tun Hussein berkata, peruntukan yang diumumkan itu merupakan sebahagian inisiatif pendidikan ATM.Ia meliputi kerja-kerja pembangunan fasiliti asas bangunan serta pendawaian elektrik."Antaranya, kementerian saya turut merancang untuk memanjangkan inisiatif Studio Pengajaran dan Pembelajaran di Rumah dan Kelas Abad Ke-21 seperti yang ada di SK (Sekolah Kebangsaan) Kementah ini ke sekolah-sekolah dalam Kem ATM di seluruh negara.“Perkara ini selari dengan pendirian sepanjang kepimpinan saya di MINDEF (Kementerian Pertahanan) bahawa soal pendidikan dan kebajikan terutama kediaman menjadi keutamaan sepanjang masa,” katanya.Peruntukan tersebut juga bakal memanfaatkan lebih 20,000 pelajar dan lebih 2,000 guru serta petugas sokongan.Beliau berkata ia bukan sahaja berkait rapat dengan masa depan anak-anak warga ATM tetapi juga moral dan semangat anggota ATM serta warga pendidik di semua sekolah dalam Kem ATM di seluruh negara.Beliau berkata demikian dalam satu sidang media selepas mengadakan lawatan ke Sekolah Kebangsaan Kem Kementah serta Rumah Keluarga Malaysia Angkatan Tentera (RKMAT) di Kem Kementah, Kuala Lumpur.Dalam pada itu, dalam memberi keselesaan kepada warga tentera dan keluarga, RKMAT akan ditambah baik dari segi pembinaan perumahan serta menyelenggara RKMT sedia ada dengan kadar segera.Ia selaras dengan dasar kerajaan melalui Blueprint 2.0 yang bermatlamat membina perumahan yang selesa dan kondusif untuk warga tentera.Sebanyak RM1 juta juga telah diluluskan MINDEF bagi tujuan senggaraan segera di RKMAT Kem Desa Tun Hussein Onn (DTHO) dan Jalan U-Thant.


Najib dibenarkan guna ubat sendiri - Khairy

(Khairy Jamaluddin bersama Pengarah Urusan dan Ketua Pegawai Eksekutif IHH Healthcare Bhd Dr Kelvin Loh menyaksikan pertukaran dokumen pada Majlis Menandatangani Memorandum Persefahaman antara KKM yang diwakili oleh Ketua Setiausaha Datuk Harjeet Singh dan IHH Healthcare diwakili Ketua Pegawai Eksekutif Jean Francois Naa / BERNAMA)

KUALA LUMPUR, 14 September- Tidak ada masalah untuk bekas Perdana Menteri, Datuk Seri Najib menggunakan ubat darah tingginya sendiri semasa dalam tahanan.Jelas Menteri Kesihatan, Khairy Jamaluddin saranan mengenainya telah dimaklumkan kepada ahli keluarga. "Dalam prosedur penjara, sekiranya banduan sanggup membeli bekalan ubat sendiri dan tidak mahu menerima ubat yang dibekalkan KKM, saya difahamkan ia boleh dibenarkan dan perkara ini telahpun saya maklumkan kepada keluarga sekiranya mereka nak bekalkan ubat jenama itu kepada Najib, tidak jadi masalah," kata Khairy.Beliau berkata demikian dalam sidang media selepas menyaksikan Majlis Menandatangani Memorandum Persefahaman (MoU) antara Kementerian Kesihatan dan IHH Healthcare Malaysia.Inisiatif itu membolehkan 500 pesakit kanser yang terpilih menjalani rawatan secara percuma di tujuh buah hospital kendalian IHH Healthcare Malaysia.Konsep kerjasama di antara swasta dan kerajaan itu juga boleh diketengahkan sebagai langkah menyumberluar perkhidmatan KKM.“Ini adalah langkah yang sangat-sangat berkesan untuk memperkenalkan teknologi terkini dan rawatan menggunakan teknologi terkini kepada pakar daripada kementerian dan kepada pesakit kanser yang dirawat di fasilit Kementerian Kesihatan,” katanya.Sementara itu IHH Healthcare Berhad (IHH) melalui anak syarikat milik penuhnya Pantai Medical Centre Sdn Bhd (IHH Healthcare Malaysia) dalam kenyataan berkata MoU yang ditandatangani hari ini adalah untuk melanjutkan penjagaan dan rawatan pesakit kanser di Malaysia melalui rangkaiannya yang terdiri daripada Hospital Pantai, Hospital Gleneagles dan Pusat Perubatan Prince Court.Menurutnya IHH Healthcare Malaysia akan menaja sepenuhnya radioterapi dan radiosurgeri untuk 500 pesakit kanser yang menjalani rawatan di hospital kerajaan, dengan pesakit yang dikenal pasti dan dirujuk oleh Kementerian Kesihatan serta pakar yang ditetapkan mereka, akan menerima rawatan di tujuh hospital IHH Healthcare Malaysia yang dilengkapi dengan teknologi terkini untuk merawat kanser.

(Khairy Jamaluddin bersama Pengarah Urusan dan Ketua Pegawai Eksekutif IHH Healthcare Bhd Dr Kelvin Loh menyaksikan Majlis Menandatangani Memorandum Persefahaman antara KKM yang diwakili oleh Ketua Setiausaha Datuk Harjeet Singh dan IHH Healthcare diwakili Ketua Pegawai Eksekutif Jean Francois Naa di Hospital Pantai / BERNAMA)


Agong, Permaisuri wakili Malaysia ke istiadat pemakaman negara Ratu Elizabeth II

(Istiadat pemakaman negara akan diadakan di Westminster Abbey pada 19 September)

PUTRAJAYA, 14 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah akan mewakili Malaysia ke istiadat pemakaman negara Ratu Elizabeth II pada Isnin.Perkara itu dinyatakan Menteri Luar Datuk Seri Saifuddin Abdullah kepada pemberita pada Majlis Anugerah Perkhidmatan Cemerlang Kementerian Luar hari ini.Ratu Elizabeth II, Raja Britain paling lama menduduki takhta, mangkat pada usia 96 tahun di Istana Balmoral di Scotland pada 8 Sept.  Menurut laporan media, jasad Ratu Elizabeth II kini berada di London dan ditempatkan di Istana Buckingham sehingga istiadat pemakaman negara di Westminster Abbey pada 19 September.Jasad baginda akan dimakamkan bersebelahan makam suaminya, mendiang Putera Philip.Baginda ialah raja kedua paling lama menduduki takhta dalam sejarah Eropah selepas Raja Perancis Louis XIV.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah)(Menteri Luar Datuk Seri Saifuddin Abdullah)


Kemudahan bas percuma disediakan sempena Sambutan Hari Malaysia

PERINGGIT, 14 September- Kerajaan Negeri Melaka melalui Panorama menyediakan kemudahan bas henti-henti secara percuma kepada pengunjung yang ingin hadir ke Dataran Memorial Pengistiharan Kemerdekaan, Bandar Hilir sempena Sambutan Hari Malaysia 2022, Jumaat ini.  Kemudahan tersebut boleh digunakan seawal pukul 5.00 petang hingga 1.00 pagi.  Pengurus Besar Panorama Melaka, Datuk Abu Bakar Abdul berkata, kemudahan tersebut bermula daripada Pulau Melaka dan akan melalui jalan sekitar Melaka Raya dan Banda Hilir dengan kekerapan minimum 10 hingga 15 minit.  Tambahnya, sebanyak dua buah bas disediakan sebagai bas shuttle pada hari tersebut.

Menurutnya, penyediaan bas ulang alik itu bertujuan memberi kemudahan kepada pengunjung yang ingin hadir memeriahkan sambutan Hari Malaysia selain mengurangkan kesesakan lalu lintas di kawasan Banda Hilir.


Bajet 2023: LIAM harap kerajaan naikkan pelepasan cukai insurans hayat

KUALA LUMPUR, 14 September- Persatuan Insurans Hayat Malaysia (LIAM) berharap kerajaan akan menaikkan pelepasan cukai individu bagi premium insurans hayat daripada RM3,000 kepada RM5,000 pada pembentangan Bajet 2023 yang akan datang.Menurut persatuan itu, pandemik COVID-19 telah menyedarkan semua individu bahawa kehidupan adalah tidak menentu dan menegaskan kepentingan untuk melindungi diri sendiri dan orang tersayang dari segi kewangan dalam situasi yang tidak dapat diramal atau kehilangan pencari nafkah dalam keluarga.“Mempunyai polisi insurans hayat adalah aspek penting sebagai sebahagian daripada perancangan kewangan kerana ia melindungi anda dan orang tersayang daripada kos membabitkan kemalangan, ketidakupayaan, penyakit dan kematian,” kata LIAM kepada Bernama.Insurans hayat merupakan keperluan berikutan ia membantu sesebuah keluarga untuk mengekalkan gaya hidup sekiranya pencari nafkah meninggal dunia atau mereka hilang upaya kekal yang menyeluruh, sekali gus menyebabkan mereka tidak boleh bekerja dan mencari nafkah untuk keluarga.LIAM turut menyarankan kerajaan agar menyertakan premium insurans perubatan dalam pelepasan cukai sebanyak RM8,000 untuk perbelanjaan perubatan kepada diri sendiri, pasangan dan anak-anak atau meningkatkan pelepasan cukai untuk pendidikan, perubatan dan insurans kesihatan (MHI) serta pelan MHI daripada RM3,000 kepada RM6,000.Polisi insurans pendidikan adalah penting berikutan ia berperanan sebagai medium simpanan untuk menampung kos pendidikan tinggi, sekali gus membantu keluarga untuk mengurangkan kebergantungan kepada pinjaman pendidikan.Menurut laporan, sehingga November 2021, pinjaman pelajar terkumpul berjumlah kira-kira RM40 bilion, yang melibatkan sejuta pelajar.Berikutan yuran pengajian tinggi yang semakin meningkat, ibu bapa pada masa ini digalakkan mengambil polisi pendidikan sebagai perancangan kewangan untuk membiayai pendidikan anak-anak pada masa depan.Ketika ini pelepasan cukai sebanyak RM3,000 diberikan kepada pembayar cukai bagi premium insurans yang dibayar untuk polisi perubatan dan polisi pendidikan.“Kami ingin menegaskan bahawa jumlah ini sememangnya tidak mencukupi dalam kebanyakan situasi kerana kos insurans perubatan bagi purata keluarga yang terdiri daripada dua dewasa dan tiga kanak-kanak adalah sekitar RM2,500 setahun.“Sehubungan itu, hanya RM500 simpanan premium pada setiap tahun untuk keluarga ini menampung polisi pendidikan ketiga-tiga anak dan ia tidak mencukupi.“Berikutan kepentingan mempunyai insurans kesihatan dalam kalangan rakyat Malaysia, pelepasan cukai bagi pelan insurans sedemikian perlu ditingkatkan,” menurut LIAM.Persatuan itu turut berharap agar Program Baucar Perlindungan Tenang (PTV) untuk kumpulan berpendapatan B40 dilanjutkan.Kerajaan memperkenalkan Program PTV dalam Bajet 2021 untuk menyediakan perlindungan sosial yang lebih baik kepada kumpulan B40.Melalui program ini, penerima Bantuan Prihatin Rakyat (BPR) diberikan baucar RM50 sebagai bantuan kewangan untuk membeli produk Perlindungan Tenang.Program PTV RM50 berakhir pada Disember 2021 dan digantikan dengan program PTV RM75 yang ditawarkan kepada penerima Bantuan Keluarga Malaysia (BKM). Kedua-dua program tersebut menerima sambutan yang amat memberangsangkan.Sehingga akhir Disember 2021, lebih 1.7 juta baucar bernilai lebih RM85 juta telah ditebus oleh penerima BPR di bawah PTV RM50.Sementara itu, sehingga 6 September, lebih 3.7 juta baucar bernilai lebih RM272 juta telah ditebus oleh penerima BKM di bawah PTV RM75.“PTV RM75 akan berakhir pada Disember 2022 dan kami berharap agar kerajaan melanjutkannya sehingga 2024,” menurut LIAM.Persatuan itu turut memohon pengecualian cukai perkhidmatan sebanyak enam peratus terhadap Skim Insurans Pekerja Kumpulan.

Di bawah regim cukai sedia ada, premium bagi skim insurans kumpulan adalah tertakluk kepada cukai perkhidmatan, menyebabkan premium lebih mahal dan mungkin tidak mampu dimiliki oleh sebilangan majikan, terutamanya Perusahaan Kecil dan Sederhana (PKS).“Pengecualian cukai perkhidmatan sebanyak enam peratus bagi skim insurans kumpulan akan mendorong lebih banyak majikan untuk mengambil insurans kumpulan kepada pekerja, memandangkan kemampuan premium merupakan faktor utama bagi pembelian ini.“Ia juga akan membantu mengurangkan kos operasi perniagaan di samping menggalakkan PKS untuk mengekalkan perlindungan insurans dan mengurangkan beban terhadap sistem penjagaan kesihatan awam,” katanya. -BERNAMA


Galeri feri karam akan dibina di Taman Pinggiran Sungai Kerian

PARIT BUNTAR, 14 September- Sebuah galeri akan dibina di Taman Pinggiran Sungai Kerian sebagai mengenang tragedi feri karam di kawasan tersebut 50 tahun lalu.  Yang Dipertua Majlis Daerah Kerian, Helmi Yusof berkata, bangunan tersebut akan memaparkan maklumat mengenai tragedi yang menjadi detik hitam khususnya kepada penduduk di kawasan berkenaan.  Sehubungan itu, beliau meminta mana-mana pihak atau individu yang masih menyimpan bahan arkib, data serta gambar agar dapat berkongsi dengan pihaknya untuk dipamerkan di galeri tersebut apabila siap kelak.  Ketika tinjauan RTM Perak di tapak memorial tragedi itu, terdapat beberapa waris dan orang ramai hadir memberi penghormatan kepada 27 mangsa terkorban.  Bagi mereka, tragedi tersebut masih segar dalam ingatan biarpun puluhan tahun berlalu.

Dalam kejadian awal pagi 13 September 1972, 27 mangsa terkorban selepas feri dinaiki mereka karam kerana tali kabel feri antara kedua-dua tebing terputus ketika hujan lebat dan arus sungai deras.  Kebanyakan mangsa terdiri daripada pelajar sekolah.


Jelajah Ehsan Rakyat dapat sambutan hangat, tawar produk makanan lebih murah

SHAH ALAM, 14 September- Lebih 10,000 warga Selangor menikmati penjimatan sebanyak kira-kira RM545,000 daripada RM1.04 juta jumlah perbelanjaan barangan makanan asas pada Program Jelajah Ehsan Rakyat (JER) yang diadakan bermula 6 September lepas.Ketua Pegawai Eksekutif Kumpulan Perbadanan Kemajuan Pertanian Selangor (PKPS) Dr Mohamad Khairil Mohamad Razi berkata berdasarkan sambutan hangat yang diterima di 17 kawasan Dewan Undangan Negeri (DUN) Selangor pada minggu pertama ini, jumlah jualan dan agihan subsidi kepada rakyat Selangor dijangka bertambah. “Seramai kira-kira 100 kakitangan dan pegawai PKPS serta sukarelawan akan menyertai sembilan lori JER yang bergerak ke seluruh negeri pada setiap hari kecuali Isnin, bermula pukul 9.00 pagi hingga 1.00 tengah hari,” katanya dalam kenyataan hari ini.Beliau berkata setiap trak jualan akan membawa enam produk makanan asas iaitu ayam yang beratnya antara 1.8 hingga 2 kilogram (kg) berharga RM10; daging sejuk beku (900 gram)/pek – RM10; ikan sejuk beku (1 kg)/pek – RM6; telur ayam (gred B) - RM10; beras 5 kg – RM10 dan minyak masak botol 5 kg – RM25.Menurut beliau, program JER akan berlangsung hingga 6 Disember ini bertujuan meringankan beban rakyat mendepani kenaikan harga makanan dengan menawarkan jualan harga 30% lebih rendah daripada harga pasaran semasa.

“Lokasi jualan akan tertumpu ke kawasan penduduk berpendapatan rendah dan miskin bandar dengan kerjasama daripada petugas Pusat Khidmat Masyarakat (PKM) dan pemimpin setempat,” katanya. Orang ramai boleh melayari laman sosial (Facebook, Instagram, Twitter, Tiktok) PKPS atau melayari pautan https://linktr.ee/myPKPS untuk kemas kini lokasi jualan dari semasa ke semasa. -BERNAMA


TH perkasa perkhidmatan melalui cawangan bergerak

KUALA LUMPUR, 14 September- Bakal menyambut ulang tahun ke-59 pada 30 September ini, Lembaga Tabung Haji (TH) nyata tidak berpuas hati dengan pencapaiannya setakat ini apabila terus menggiatkan usaha membantu umat Islam Malaysia menabung bagi merealisasikan Rukun Islam kelima - menunaikan haji.Bagi mengukuhkan kedudukannya selaku sebuah institusi pengurusan dana Islam yang “dekat” dengan masyarakat, ia melancarkan Cawangan Bergerak TH yang bukan sahaja memudahkan pendeposit sedia ada berurusan tetapi juga untuk menarik pendeposit baharu.Mempunyai kira-kira sembilan juta pendeposit dengan 123 cawangan statik setakat ini, TH dengan visi “Tonggak Kejayaan Ekonomi Ummah: Pengurusan Haji Terbilang”, menyasarkan peningkatan pendeposit baharu sekurang-kurangnya lima peratus dalam tempoh tiga tahun hingga 2024, disokong oleh pelancaran cawangan bergerak itu yang mula beroperasi pada Jun lepas.Pemangku Pengarah Eksekutif Operasi TH Mohamed Ameen Abdul Wahab berkata perkhidmatan Cawangan Bergerak TH itu dilancarkan bagi mendekati ummah secara langsung berikutan 55% umat Islam di negara ini didapati belum mempunyai akaun deposit TH.Jelasnya, inisiatif itu melibatkan pegawai TH daripada lapan masing-masing Pusat Perkhidmatan TH (PPTH) dan Pusat Transformasi Bandar (UTC) serta meliputi semua kawasan di Johor, Pahang, Perak, Negeri Sembilan, Kelantan, Kedah, Terengganu, Melaka dan Sabah. “Cawangan Bergerak TH atau nama lainnya pasukan pemasaran luar akan menyediakan perkhidmatan di sekitar daerah yang dikenal pasti bagi memudahkan para pendeposit mendapatkan pelbagai perkhidmatan yang ditawarkan TH di lokasi dan masa yang ditetapkan.“Apa yang mahu TH ketengahkan sekarang adalah konsep ‘mobile’, mahu lari daripada stigma hanya duduk sahaja menunggu pelanggan datang. Statistik kami juga mendapati transaksi di PPTH terlalu rendah manakala lokasi UTC pula terlalu hampir dengan cawangan TH negeri,” katanya ketika ditemui di Menara Tabung Haji, di sini baru-baru ini. Beliau berkata antara perkhidmatan yang disediakan di Cawangan Bergerak TH ialah pembukaan akaun baharu, pembukaan akaun secara maya, kemas kini profil, urusan dan pendaftaran haji, pengaktifan THiJARI, penamaan waris, pertukaran status akaun kanak-kanak kepada dewasa, simpanan, pengaktifan akaun serta cetakan penyata.Objektif utama TH ialah membantu umat Islam di negara ini mengerjakan ibadat haji, justeru sewajarnya setiap daripada mereka memanfaatkan institusi itu.Namun kata Mohamed Ameen, setakat ini hanya 45% umat Islam di negara ini mempunyai akaun bersama TH. Sehubungan itu katanya TH melancarkan Pelan Transformasi Strategik TH 2022-2024 atau HIJRAH24 yang disempurnakan oleh Perdana Menteri Datuk Seri Ismail Sabri Yaakob pada 20 April lepas yang antara lain bertujuan meningkatkan pendeposit kepada 50%.“Adalah menjadi harapan saya untuk membawa TH ke tahap lebih tinggi dan matlamat HIJRAH24 adalah untuk sekurang-kurangnya 50% umat Islam negara menjadi pendeposit TH menjelang 2024.“Oleh itu, TH perlu mencapai peningkatan pendeposit sekurang-kurangnya lima peratus dalam masa tiga tahun ini. Kalau kami duduk di cawangan sahaja tak jadi kerja. TH perlu menggiatkan usaha pergi ke tempat mereka (pendeposit) sendiri dengan Cawangan Bergerak TH,” tegasnya.Menurutnya, inisiatif itu telah mencatatkan pembukaan 5,835 akaun baharu sejak dilancarkan pada 7 Jun lepas.“Ia terbukti memberikan peluang kepada lebih ramai orang Islam untuk menikmati perkhidmatan yang disediakan TH dengan adanya cawangan bergerak ini,” katanya yang mempunyai lebih 20 tahun pengalaman dalam bidang perbankan.Seorang pendeposit, Ghazizani Abd Ghani, 47, yang ditemui Bernama ketika berurusan di Cawangan Bergerak TH yang beroperasi di Masjid Kariah Paroi Jaya, Seremban, Negeri Sembilan, mengakui kewujudan cawangan bergerak memudahkannya menyelesaikan pelbagai urusan TH.Katanya, antara kelebihan penempatan cawangan bergerak itu di kawasan masjid tersebut ialah kawasan tempat letak kenderaan yang luas, kemudahan yang lengkap selain menyediakan peluang yang tidak terhad kepada orang ramai untuk mendapatkan pelbagai maklumat berkaitan TH. “Saya tinggal di Taman Panchor Jaya, iaitu kira-kira dua kilometer sahaja dari masjid ini. Tak perlu berebut tempat letak kereta, berbanding kalau ke UTC yang terletak kira-kira lapan km dari rumah.“Kita juga boleh bertanya banyak tentang haji dan sebagai pendeposit, saya rasa ini lebih mesra pelanggan berbanding berurusan di cawangan di UTC yang kadang-kadang perlu tergesa-gesa,” ulas wanita itu.Menurut ibu kepada lima anak itu, dia juga mengambil peluang membuka akaun baharu untuk dua anak perempuannya yang masing-masing berusia 12 dan 14 tahun.“Hanya RM10 masing-masing untuk buka akaun buat mereka,” tambahnya.Bagi Pengerusi Jawatankuasa masjid berkenaan Muhammad Fadillah Zulkafli, 51, beliau melihat inisiatif itu sebagai berita gembira bagi mereka yang tidak mempunyai masa untuk ke cawangan statik atau UTC.“Saya berhajat buka akaun TH untuk dua lagi anak saya namun tidak ada masa untuk berbuat demikian. Apabila dengar tentang cawangan bergerak ini saya terus ambil peluang buka akaun untuk anak yang berusia 12 dan 14 tahun. Dua abang mereka sudah pun ada akaun dengan TH dan saya manfaatkan untuk tambah simpanan mereka,” jelasnya yang turut melihat inisiatif itu sebagai usaha mengimarahkan masjid.

Eksekutif Kewangan UTC Seremban Nur Haziqah Hashim berkata secara purata, 35 hingga 40 pendeposit, sama ada yang baharu atau sedia ada, datang ke Masjid Kariah Taman Paroi Jaya untuk berurusan di Cawangan Bergerak TH.“Dalam sehari, sebanyak 60 hingga 70 transaksi antaranya kemas kini profil, menyimpan duit dan membuka akaun telah dilakukan pendeposit,” katanya sambil menjelaskan empat petugas ditempatkan di cawangan bergerak, iaitu seorang penyelia, dua juruwang dan seorang polis bantuan.Beliau berkata setakat ini, sambutan terhadap Cawangan Bergerak TH amat menggalakkan dan berpendapat ia adalah satu alternatif terbaik yang akan berkembang dan mendapat tempat di hati para pendeposit.Lazimnya pendeposit hadir di cawangan untuk berurusan, kini TH pula menyantuni pendeposit di kawasan mereka sendiri, ujarnya. -BERNAMA